CELEX: 52016PC0491
Language: el
Date: 2016-09-07
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση ενωσιακού συστήματος πιστοποίησης του εξοπλισμού ελέγχου προστασίας των αερομεταφορών από έκνομες ενέργειες

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.9.2016
            COM(2016) 491 final
            2016/0236(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη θέσπιση ενωσιακού συστήματος πιστοποίησης του εξοπλισμού ελέγχου προστασίας των αερομεταφορών από έκνομες ενέργειες
            {SWD(2016) 259 final}{SWD(2016) 261 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Στόχος της πρότασης
            
            
               
                  Στόχος της πρότασης είναι να συμβάλει στην ορθή λειτουργία της εσωτερικής αγοράς της ΕΕ και να αυξήσει την ανταγωνιστικότητα της βιομηχανίας της ΕΕ παγκοσμίως με τη θέσπιση ενωσιακού συστήματος πιστοποίησης του εξοπλισμού ελέγχου προστασίας των αερομεταφορών από έκνομες ενέργειες.
               
               
                  Ένας ανταγωνιστικότερος ενωσιακός τομέας ασφάλειας θα μπορεί να παρέχει τεχνολογικές λύσεις που θα αυξήσουν ενεργά την ασφάλεια των Ευρωπαίων πολιτών και θα συμβάλουν στην ικανότητα της ευρωπαϊκής κοινωνίας όσον αφορά την πρόληψη και την αντιμετώπιση των απειλών κατά της ασφάλειας.
               
               
                  Το σύστημα πιστοποίησης που θεσπίζεται με την παρούσα πρόταση βασίζεται στην κοινή διαδικασία αξιολόγησης (CEP), που εκπονήθηκε στο πλαίσιο της Ευρωπαϊκής Διάσκεψης Πολιτικής Αεροπορίας (ECAC), με στόχο την αξιολόγηση της συμμόρφωσης του εξοπλισμού ελέγχου προστασίας των αερομεταφορών με τις ισχύουσες τεχνικές απαιτήσεις που έχουν καθορισθεί σε επίπεδο ΕΕ, και τη συνδυάζει με διαδικασία διαπίστευσης των οργάνων αξιολόγησης της συμμόρφωσης. Στόχος είναι να θεσπιστεί ένα ενιαίο ενωσιακό σύστημα πιστοποίησης με βάση την έγκριση τύπου ΕΕ και την έκδοση πιστοποιητικού συμμόρφωσης των κατασκευαστών, το οποίο να ισχύει σε όλα τα κράτη μέλη της ΕΕ, βάσει της αρχής της αμοιβαίας αναγνώρισης. 
               
            
            
               •Γενικό πλαίσιο
            
            
               
                  Ο εξοπλισμός ελέγχου προστασίας των αερομεταφορών συνδέεται με τον εξοπλισμό ασφάλειας που χρησιμοποιείται για τον έλεγχο προσώπων, χειραποσκευών, παραδιδόμενων αποσκευών, προμηθειών, αεροπορικού φορτίου και ταχυδρομείου. Ο εξοπλισμός ελέγχου προστασίας των αερομεταφορών αντιπροσωπεύει σημαντική αγορά, με ετήσιο παγκόσμιο κύκλο εργασιών 14 δισεκατομμύρια ευρώ, εκ των οποίων 4,2 δισεκατομμύρια μόνο στην ΕΕ. Οι αερολιμένες και οι κόμβοι μεταφορών συγκαταλέγονται επίσης στους τομείς με το μεγαλύτερο αναπτυξιακό δυναμικό σε παγκόσμιο επίπεδο, με ιδιαίτερη έμφαση στις ασιατικές αγορές.
               
               
                  Ο κανονισμός (ΕΚ) αριθ. 300/2008 καθορίζει τις τεχνικές προδιαγραφές και τις απαιτήσεις επιδόσεων του εξοπλισμού ελέγχου προστασίας των αερομεταφορών που χρησιμοποιείται σε αερολιμένες της ΕΕ. Η εν λόγω νομοθεσία βασίζεται σε πρότυπα που ανέπτυξε η Επιτροπή, τα οποία προσαρμόζονται συνεχώς στα εξελισσόμενα σενάρια περί απειλών και στις εκτιμήσεις κινδύνου. Λαμβάνοντας υπόψη τις πιθανές συνέπειες που θα είχε η γνωστοποίησή τους στην εθνική ασφάλεια των κρατών μελών της ΕΕ, τα πρότυπα αυτά είναι απόρρητα και διατίθενται μόνο σε όσους (άτομα, επιχειρήσεις, οργανισμούς, κ.λπ.) έχουν την κατάλληλη διαπίστευση ασφάλειας καθώς και βάσιμη δικαιολογία (βάσει της «ανάγκης για ενημέρωση»).
               
               
                  Η προαναφερθείσα νομοθεσία, ωστόσο, δεν συνοδεύεται από νομικά δεσμευτικό σύστημα αξιολόγησης της συμμόρφωσης σε επίπεδο ΕΕ ώστε να διασφαλίζεται ότι τηρούνται τα απαιτούμενα πρότυπα σε όλους τους αερολιμένες της ΕΕ. Ως εκ τούτου, ο εξοπλισμός που έχει πιστοποιηθεί σε ένα κράτος μέλος της ΕΕ μπορεί να διατεθεί στην αγορά μόνο αυτού του κράτους μέλους. Οποιοδήποτε άλλο κράτος μέλος μπορεί είτε να αναγνωρίσει την εν λόγω πιστοποίηση ή να απαιτήσει τον επανέλεγχο του εξοπλισμού για να διαπιστώσει εάν πληροί τις απαιτήσεις που προβλέπει η νομοθεσία της ΕΕ, ή ακόμη και να εμποδίσει τη χρήση του στο έδαφός του. Σε κάθε περίπτωση, δεν υπάρχει διαδικασία αυτόματης αναγνώρισης της πιστοποίησης που χορήγησε το πρώτο κράτος μέλος. 
               
               
                  Τα κράτη μέλη, σε συνεργασία με την Επιτροπή, έχουν αντιμετωπίσει εν μέρει αυτόν τον κατακερματισμό με την ανάπτυξη κοινών μεθοδολογιών δοκιμών για διάφορες κατηγορίες εξοπλισμού ελέγχου προστασίας των αερομεταφορών που πρέπει να εφαρμόζονται στο πλαίσιο της ECAC. Το 2008, η ECAC εφήρμοσε κοινή διαδικασία αξιολόγησης (CEP) για τη δοκιμή του εξοπλισμού ελέγχου που χρησιμοποιείται στον τομέα των αερομεταφορών. Έκτοτε, η CEP έχει αναθεωρηθεί και βελτιωθεί από πλευράς αποτελεσματικότητας, αλλά εξακολουθεί να μην έχει νομικά δεσμευτικό χαρακτήρα για πλήρη αξιοποίηση του δυναμικού της.
               
            
            
               •Συνοχή με ισχύουσες διατάξεις στον τομέα πολιτικής
            
            
               Το ευρωπαϊκό θεματολόγιο για την ασφάλεια (COM(2015) 185 final) που εγκρίθηκε από την Ευρωπαϊκή Επιτροπή τον Απρίλιο του 2015, τονίζει την ανάγκη ανάπτυξης ενός ανταγωνιστικού τομέα ασφάλειας στην ΕΕ ο οποίος μπορεί επίσης να συμβάλει στην αυτοδυναμία της ΕΕ στο θέμα της κάλυψης των αναγκών ασφαλείας. Επίσης, η Ένωση ενθαρρύνει την ανάπτυξη καινοτόμων λύσεων ασφάλειας, για παράδειγμα, μέσω προτύπων και κοινών πιστοποιητικών. Το ευρωπαϊκό θεματολόγιο για την ασφάλεια αναφέρει επίσης ότι η Επιτροπή εξετάζει την ανάγκη ανάληψης περαιτέρω δράσης, όπως για παράδειγμα στον τομέα των συστημάτων συναγερμού και του εξοπλισμού ελέγχου των αερολιμένων, προκειμένου να αρθούν τα εμπόδια στη λειτουργία της εσωτερικής αγοράς και να ενισχυθεί η ανταγωνιστικότητα της βιομηχανίας ασφάλειας της ΕΕ στις εξαγωγικές αγορές.
            
            
               
                  Η παρούσα πρόταση θα συμβάλει στη βελτίωση της ανταγωνιστικότητας του ευρωπαϊκού τομέα ασφάλειας. Κατά συνέπεια, ένας ανταγωνιστικότερος τομέας ασφάλειας στην ΕΕ θα μπορεί να παρέχει πιο καινοτόμες και αποτελεσματικές λύσεις για την ενίσχυση της ασφάλειας των Ευρωπαίων πολιτών και να συμβάλλει ουσιαστικά στην ανθεκτικότητα της ευρωπαϊκής κοινωνίας έναντι απειλών κατά της ασφάλειας.
               
               
                  Όσον αφορά ειδικότερα τον στόχο της παρούσας πρότασης, πρέπει να αναφερθεί η ανακοίνωση της Επιτροπής με θέμα «Βιομηχανική πολιτική για τον τομέα της ασφάλειας Σχέδιο δράσης για καινοτόμο και ανταγωνιστικό τομέα ασφάλειας (COM (2012) 417)». Συγκεκριμένα, η δράση 2 του ανωτέρω σχεδίου αναφέρει τα εξής: «Κατόπιν διεξοδικής εκτίμησης του αντικτύπου και διαβούλευσης με τα ενδιαφερόμενα μέρη, η Επιτροπή θα προτείνει δύο νομοθετικές προτάσεις: μία για τη θέσπιση ενωσιακού εναρμονισμένου συστήματος πιστοποίησης για εξοπλισμό ελέγχου (ανίχνευσης) αερολιμένων· και μία για τη θέσπιση ενωσιακού εναρμονισμένου συστήματος πιστοποίησης για συστήματα συναγερμού. Ο στόχος είναι να επιτευχθεί αμοιβαία αναγνώριση των συστημάτων πιστοποίησης.»
               
               
                  Ο εξοπλισμός ελέγχου προστασίας των αερομεταφορών περιλαμβάνεται στις διατάξεις του κανονισμού (ΕΚ) αριθ. 300/2008, ο οποίος θεσπίζει κοινούς κανόνες στον τομέα της προστασίας της πολιτικής αεροπορίας και στις πράξεις εφαρμογής του, ιδίως τον κανονισμό (ΕΕ) αριθ. 185/2010 της Επιτροπής, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες.
               
               
                  Δεδομένου ότι υπάρχουν ήδη λεπτομερείς απαιτήσεις επιδόσεων και μέθοδοι δοκιμών για τον εξοπλισμό ελέγχου προστασίας των αερομεταφορών, η πρόταση δεν αποσκοπεί στην προσθήκη περαιτέρω τεχνικής νομοθεσίας. Αντιθέτως, συμβάλλει σαφώς στην εφαρμογή των προαναφερόμενων διατάξεων πολιτικής με τη θέσπιση ενωσιακού συστήματος πιστοποίησης του εξοπλισμού ελέγχου. Όσον αφορά το τελευταίο, πρέπει να καταδεικνύεται η συμμόρφωση με τις απαιτήσεις επιδόσεων, από διαπιστευμένα εργαστήρια δοκιμών που εφαρμόζουν κοινή μεθοδολογία δοκιμών, όπως εκπονήθηκε στο πλαίσιο της Ευρωπαϊκής Διάσκεψης Πολιτικής Αεροπορίας. Για τη δημιουργία αποτελεσματικού συστήματος πιστοποίησης θα χρειαστεί έκδοση νομοθετικής πράξης για τον καθορισμό του πλαισίου του. 
               
            
            
               •Συνοχή με άλλες πολιτικές της Ένωσης
            
            
               
                  Η πρόταση συνάδει με τις βασικές πολιτικές της ΕΕ στον τομέα της ενιαίας αγοράς και της ελεύθερης κυκλοφορίας αγαθών. Συγκεκριμένα, κατά τη σύνταξη της παρούσας πρότασης ελήφθησαν υπόψη ο κανονισμός (ΕΚ) αριθ. 765/2008, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και η απόφαση αριθ. 768/2008/ΕΚ, της 9ης Ιουλίου 2008, για κοινό πλαίσιο εμπορίας των προϊόντων.
               
            
         
         
            
               
                  Επιπλέον, η πρόταση είναι σύμφωνη με την προτεραιότητα της Ευρωπαϊκής Επιτροπής για τη βελτίωση της ανταγωνιστικότητας των εταιρειών της ΕΕ με την αντιμετώπιση του κατακερματισμού των αγορών ασφάλειας της ΕΕ όπως τόνισε ο Πρόεδρος Juncker στις πολιτικές κατευθυντήριες γραμμές του («Βαθύτερη και δικαιότερη εσωτερική αγορά με ενισχυμένη βιομηχανική βάση»).
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η βάση για τη δράση της ΕΕ είναι το άρθρο 114 της ΣΛΕΕ, το οποίο αφορά την προσέγγιση των νομοθεσιών των κρατών μελών με σκοπό την επίτευξη των στόχων του άρθρου 26 της ΣΛΕΕ, δηλαδή, την ορθή λειτουργία της εσωτερικής αγοράς. 
               
            
            
               •Επικουρικότητα 
            
            
               
                  Ο στόχος του παρόντος κανονισμού, ήτοι, η θέσπιση κανόνων σχετικά με τις διοικητικές και διαδικαστικές απαιτήσεις για την έγκριση τύπου ΕΕ όσον αφορά τον εξοπλισμό ελέγχου προστασίας των αερομεταφορών, δεν είναι δυνατόν να επιτευχθεί επαρκώς από τα κράτη μέλη της ΕΕ. Πράγματι, εάν τα κράτη μέλη είχαν την πρόθεση να κινήσουν αφ’ εαυτά μια τέτοια πρωτοβουλία, θα το είχαν ήδη πράξει κατά τη σύσταση του συστήματος ECAC CEP. Λόγω της κλίμακας και των αποτελεσμάτων της, η δράση για τη θέσπιση συστήματος έγκρισης τύπου ΕΕ, που συνεπάγεται την αμοιβαία αναγνώριση από τα κράτη μέλη της πιστοποίησης της συμμόρφωσης, μπορεί να πραγματοποιηθεί μόνο σε επίπεδο ΕΕ.
               
               
                  Συνεπώς, η πρόταση είναι σύμφωνη με την αρχή της επικουρικότητας.
               
            
            
               •Αναλογικότητα
            
            
               
                  Η πρόταση είναι σύμφωνη με την αρχή της αναλογικότητας, επειδή δεν υπερβαίνει αυτό που είναι αναγκαίο για να επιτευχθούν οι στόχοι της εξασφάλισης της ορθής λειτουργίας της εσωτερικής αγοράς, ενώ ταυτόχρονα βελτιώνει την ανταγωνιστικότητα της βιομηχανίας της ΕΕ που δραστηριοποιείται στον τομέα του εξοπλισμού ελέγχου προστασίας των αερομεταφορών.
               
               
                  Επιπλέον, δεδομένης της ανάγκης να εξασφαλιστούν ισότιμοι όροι ανταγωνισμού για τους κατασκευαστές εξοπλισμού ελέγχου προστασίας των αερομεταφορών της ΕΕ, σε σύγκριση με τους ανταγωνιστές τους στις αγορές της ΕΕ και τρίτων χωρών, η θέσπιση κοινού συστήματος πιστοποίησης για την πώληση ή τη χρησιμοποίηση τέτοιου εξοπλισμού στην ΕΕ φαίνεται να είναι ανάλογη προς τον στόχο της πρότασης.
               
            
            
               •Επιλογή της νομικής πράξης
            
            
               
                  Η σχετική νομική βάση, το άρθρο 114 της ΣΛΕΕ, δεν καθορίζει τη μορφή συγκεκριμένης νομικής πράξης. 
               
               
                  Ωστόσο, λαμβανομένων υπόψη των στόχων της πρότασης, του συγκεκριμένου πλαισίου και περιεχομένου, η έκδοση κανονισμού θεωρείται καταλληλότερη από την έκδοση οδηγίας για τον καθορισμό σαφούς πλαισίου για ένα σύστημα πιστοποίησης της ΕΕ, βάσει των ήδη υφιστάμενων κανονισμών (ΕΚ) 300/2008 και (ΕΕ) 185/2010. 
               
            
            
               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η πρόταση βασίζεται σε ευρεία διαβούλευση με τα ενδιαφερόμενα μέρη η οποία διεξήχθη:
               
            
            
               –Με ανοιχτή δημόσια διαβούλευση για την πιστοποίηση του εξοπλισμού ελέγχου προστασίας των αερομεταφορών η οποία πραγματοποιήθηκε από τις 5 Μαρτίου έως τις 10 Ιουνίου 2013. Η διαβούλευση δημοσιεύθηκε στον ιστότοπο «Η φωνή σας στην Ευρώπη» και έλαβε 37 απαντήσεις. Παρά το σχετικά χαμηλό ποσοστό απαντήσεων, τα αποτελέσματα της δημόσιας διαβούλευσης μπορούν να θεωρηθούν αντιπροσωπευτικά δεδομένου ότι απάντησαν οι κυριότερες ομάδες ενδιαφερομένων (εθνικές διοικήσεις, όλα τα είδη επιχειρήσεων (συμπεριλαμβανομένων των ΜΜΕ), εργαστήρια δοκιμών, φορείς διαχείρισης αερολιμένων κ.λπ.). Επιπλέον, οι κυριότερες ενώσεις του τομέα, όπως η κύρια ένωση αεροπορικών εταιρειών, που εκπροσωπεί περίπου 240 αεροπορικές εταιρείες ή το 84% του συνόλου της εναέριας κυκλοφορίας, η κύρια ένωση επιχειρήσεων, που εκπροσωπεί την πλειονότητα των κατασκευαστών της ΕΕ, καθώς και ορισμένα εργαστήρια δοκιμών, συμμετείχαν στη διαβούλευση αντιπροσωπεύοντας στην πράξη εκατοντάδες ενδιαφερόμενα μέρη.
                  Τα κύρια συμπεράσματα της δημόσιας διαβούλευσης, τα οποία συνοψίζονται στην εκτίμηση επιπτώσεων που συνοδεύει την πρόταση, υποστηρίζουν πλήρως την ενσωματωμένη σε αυτή νομοθετική προσέγγιση. 
            
            
               –Με εργαστήριο που διοργανώθηκε στις 25 Σεπτεμβρίου 2013 ως συνέχεια της δημόσιας διαβούλευσης. Στο εργαστήριο συμμετείχαν εκπρόσωποι όλων των ομάδων ενδιαφερομένων, περιλαμβανομένων των εκπροσώπων των κρατών μελών, των βιομηχανικών κλάδων, της ECAC και των τελικών χρηστών (Διεθνούς Συμβουλίου Αερολιμένων Ευρώπης). 
                  Το κύριο συμπέρασμα του εργαστηρίου ήταν η σύγκλιση των αποτελεσμάτων των μελετών που παρουσιάστηκαν κατά την πρώτη συνεδρία (βλ. επόμενη παράγραφο) όσον αφορά τόσο τα προβληματικά θέματα όσο και τις πιθανές λύσεις.
            
            
               –Αν και παρήλθε αρκετό χρονικό διάστημα μεταξύ της δημόσιας διαβούλευσης, του εργαστηρίου και της υποβολής της εκτίμησης επιπτώσεων, εξακολουθούν να ισχύουν τα συμπεράσματα των διαβουλεύσεων σχετικά με την έλλειψη κοινών νομικά δεσμευτικών διαδικασιών για την πιστοποίηση του εξοπλισμού ελέγχου ασφαλείας των αερομεταφορών στα κράτη μέλη της ΕΕ. Αυτό επιβεβαιώθηκε κατά τις επαφές με όλους τους ενδιαφερομένους στη διάρκεια του 2015.
            
            
               •Συγκέντρωση και χρήση εμπειρογνωσίας
            
         
         
            
               
                  Κατά τη σύνταξη της εκτίμησης των επιπτώσεων της πρότασης, η Επιτροπή βασίστηκε επίσης σε μελέτη εξωτερικού συνεργάτη με θέμα: «Study on security R&D in major 3rd countries». Η εν λόγω μελέτη ανέλυσε λεπτομερώς τα καθεστώτα πιστοποίησης και διαπίστωσης της συμμόρφωσης στην ΕΕ και παγκοσμίως. Περιέλαβε επίσης εκτίμηση των επιπτώσεων των επιλογών πολιτικής που προσδιόρισε η Επιτροπή. Όλα τα συμπεράσματα της μελέτης έχουν συμπεριληφθεί στην εκτίμηση επιπτώσεων και έχουν ληφθεί δεόντως υπόψη για τη σύνταξη της πρότασης.
               
               
                  Περαιτέρω έρευνα με θέμα «Detection Requirements and Testing Methodologies for Aviation Security Screening Devices in the EU and EFTA», που πραγματοποιήθηκε από τη ΓΔ JRC (Ινστιτούτο υλικών και μετρήσεων αναφοράς στο Geel) και δημοσιεύθηκε την άνοιξη του 2013, ελήφθη δεόντως υπόψη για την εκπόνηση της εκτίμησης επιπτώσεων.
               
            
            
               •Εκτίμηση επιπτώσεων
            
            
               
                  Η εκτίμηση επιπτώσεων συνοδεύει την παρούσα πρόταση (θα προστεθεί παραπομπή).
               
               
                  Αξιολογήθηκε θετικά από την επιτροπή ρυθμιστικού ελέγχου της Επιτροπής στις 3 Ιουλίου 2015.
               
               
                  Στο πλαίσιο της εν λόγω εκτίμησης επιπτώσεων, αναπτύχθηκαν πέντε επιλογές πολιτικής, συμπεριλαμβανομένης της βασικής πολιτικής: 
               
               
                  1. «Βασικό σενάριο», η Επιτροπή δεν θα αναλάβει καμία ειδική πολιτική πρωτοβουλία. 
               
               
                  2. Σύσταση προς τα κράτη μέλη να αποδεχθούν αμοιβαία τα εθνικά συστήματα πιστοποίησης και/ή να βασιστούν στην κοινή διαδικασία αξιολόγησης της Ευρωπαϊκής Διάσκεψης Πολιτικής Αεροπορίας. 
               
               
                  3. «Νομοθεσία» - Η Επιτροπή θα καταρτίσει νομοθετική πρόταση η οποία αναμένεται να επιτρέψει στους παραγωγούς να προωθούν και να πωλούν τα προϊόντα τους σε ολόκληρη την Ένωση, από τη στιγμή που είναι πιστοποιημένοι σε ένα κράτος μέλος. 
               
            
            
               –3.1. Η «παλαιά προσέγγιση», ή «πλήρης εναρμόνιση», σύμφωνα με την οποία σύστημα πιστοποίησης πρέπει να εφαρμόζεται από τις εθνικές αρχές έγκρισης και σύμφωνα με λεπτομερείς προδιαγραφές που καθορίζονται στη νομοθεσία: 1) απαιτήσεις επιδόσεων που εφαρμόζονται στον εξοπλισμό ελέγχου προστασίας των αερομεταφορών· 2) κοινές μεθοδολογίες δοκιμών 3) διαπίστευση εργαστηρίων δοκιμών.
            
            
               –3.2. Η «νέα προσέγγιση», που δεν βασίζεται σε λεπτομερείς προδιαγραφές αλλά σε δημοσιευμένα πρότυπα. Το καθιερωμένο σύστημα πιστοποίησης θα περιορίζεται σε βασικές απαιτήσεις για τον εξοπλισμό ελέγχου προστασίας των αερομεταφορών, που συντάσσονται με γενικούς όρους. Η επιλογή αυτή αποκλείστηκε εφόσον οι ισχύουσες απαιτήσεις επιδόσεων της ΕΕ, στις οποίες θα πρέπει να βασίζεται η εν λόγω προσέγγιση, είναι απόρρητες και δεν μπορούν να δημοσιοποιηθούν. 
            
            
               –3.3. Η τρίτη επιλογή, «η κεντρική προσέγγιση», σύμφωνα με την οποία το καθιερωμένο σύστημα πιστοποίησης θα είναι αρκετά παρόμοιο με την επιλογή 3.1, αλλά θα εφαρμόζεται κεντρικά από οργανισμό της ΕΕ.
            
            
               
                  Προτιμάται η επιλογή 3.1 «παλαιά προσέγγιση», η οποία θα έχει σημαντικό θετικό αντίκτυπο, εξασφαλίζοντας παράλληλα την ευρεία υποστήριξη όλων των ενδιαφερόμενων μερών, συμπεριλαμβανομένων των κρατών μελών. 
               
               
                  Σύμφωνα με την επιλογή αυτή, η πιστοποίηση του εξοπλισμού ελέγχου προστασίας των αερομεταφορών θα πρέπει να πραγματοποιείται μόνο σε ένα κράτος μέλος, δεδομένου ότι το πιστοποιητικό που εκδίδεται θα ισχύει άμεσα και στα 28 κράτη μέλη της ΕΕ. Αυτό θα αυξήσει τη συνολική αποδοτικότητα της αγοράς της ΕΕ στον τομέα του ελέγχου προστασίας των αερομεταφορών και θα έχει θετικό αντίκτυπο στην ελεύθερη κυκλοφορία των αγαθών. Αναμένεται επίσης να βελτιωθεί η επιλογή των πελατών (π.χ. φορέων διαχείρισης αερολιμένων), δεδομένου ότι θα μπορούσαν να επιλέξουν να προμηθεύουν κάθε εξοπλισμό ελέγχου προστασίας των αερομεταφορών «πιστοποιημένο στην ΕΕ» και όχι μόνον τον εξοπλισμό που έχει λάβει πιστοποίηση στη χώρα τους. Η ύπαρξη ενιαίων διαδικασιών πιστοποίησης αναμένεται να μειώσει τον διοικητικό φόρτο των κατασκευαστών και να βελτιώσει τον χρόνο εισαγωγής στην αγορά. Το γεγονός αυτό αναμένεται να έχει επίσης θετικό αντίκτυπο στη διεθνή ανταγωνιστικότητα των Ευρωπαίων κατασκευαστών, ιδίως έναντι των ανταγωνιστών τους στις ΗΠΑ (εκτιμώμενο μέσο κέρδος πωλήσεων 22 εκατ. ευρώ ετησίως). Η αναμενόμενη αύξηση της ανταγωνιστικότητας θα πρέπει να οδηγήσει σε συνολική αύξηση των πωλήσεων των κατασκευαστών της ΕΕ σε τρίτες χώρες, η οποία με τη σειρά της αναμένεται να έχει θετικό κοινωνικό αντίκτυπο στα συνολικά αριθμητικά στοιχεία για την απασχόληση στον τομέα. 
               
            
            
               Η μειωμένη ανάγκη πολλαπλών δοκιμών για μόνο έναν τύπο ή διάταξη εξοπλισμού αναμένεται να οδηγήσει σε μείωση του αριθμού δοκιμών ανά εργαστήριο ανά έτος. Η μείωση των δοκιμών θα έχει ως αποτέλεσμα τη μείωση εσόδων για τα εργαστήρια. Η εν λόγω μείωση εσόδων πρέπει να είναι μικρότερη από την εξοικονόμηση κόστους των προαναφερόμενων παραγωγών, δεδομένου ότι όλες οι δαπάνες δεν συνδέονται άμεσα με την τιμή πιστοποίησης καθαυτή (π.χ. την αποστολή του εξοπλισμού)
                     1
                  . Καμία από τις επιλογές δεν θα συνεπάγεται σημαντικές περιβαλλοντικές επιπτώσεις. Οι τρέχουσες περιβαλλοντικές επιπτώσεις της ανάπτυξης, παραγωγής, δοκιμής ή μεταφοράς δεν θα επηρεαστούν από την πιθανή εναρμόνιση των διαδικασιών πιστοποίησης.•Καταλληλότητα του κανονιστικού πλαισίου και απλούστευση
            
            
               
                  Όπως προαναφέρθηκε, ένας από τους δύο γενικούς στόχους της πρότασης είναι η ενίσχυση της ανταγωνιστικότητας παγκοσμίως των εταιρειών της ΕΕ που δραστηριοποιούνται στον τομέα του εξοπλισμού ελέγχου προστασίας των αερομεταφορών από έκνομες ενέργειες.
               
               
                  Ειδικότερα, η πρόταση αποσκοπεί στη μείωση του κανονιστικού κόστους και του χρόνου εισαγωγής στην αγορά, με την εξάλειψη της ανάγκης πολλαπλών δοκιμών και ειδικών τροποποιήσεων από τα κράτη μέλη, καθώς και τη δημιουργία ευνοϊκότερου επενδυτικού περιβάλλοντος για τις τεχνολογίες ασφάλειας.
               
               
                  Επιπλέον, η πρόταση αποσκοπεί στη βελτίωση της εικόνας των ευρωπαϊκών προϊόντων στην παγκόσμια αγορά με την καθιέρωση επισήμανσης που να αποδεικνύει τη συμμόρφωση με τις κανονιστικές απαιτήσεις της ΕΕ και να δημιουργεί ίσους όρους ανταγωνισμού με εταιρείες των ΗΠΑ.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει επιπτώσεις στον προϋπολογισμό της Ένωσης.
            
         
         
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Αποτελεσματικό σύστημα παρακολούθησης και αξιολόγησης έχει εκπονηθεί και περιλαμβάνεται στη πρόταση.
               
               
                  Συγκεκριμένα, το σύστημα προβλέπει ότι, κάθε πέντε έτη, η Επιτροπή θα δημοσιεύει γενική έκθεση σχετικά με την εφαρμογή του παρόντος κανονισμού.
               
               
                  Η έκθεση θα βασίζεται σε στοχοθετημένη έρευνα, που θα απευθύνεται σε όλους τους ενδιαφερόμενους φορείς, για την αξιολόγηση της αποδοτικότητας και της αποτελεσματικότητας της εφαρμογής του κανονισμού όσον αφορά τους επιχειρησιακούς στόχους.
               
               
                  Η εν λόγω έρευνα θα εξετάζει τους ακόλουθους δείκτες με σκοπό να αξιολογήσει εάν η εφαρμογή του κανονισμού είχε ως αποτέλεσμα: τη μείωση του κόστους έρευνας και ανάπτυξης· τη μείωση του κόστους εμπορίας· τη μείωση του χρόνου εισαγωγής του εξοπλισμού στην αγορά· τη βελτίωση του ανταγωνισμού με προμηθευτές από τρίτες χώρες. 
               
            
            
            
               
            
               2016/0236 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τη θέσπιση ενωσιακού συστήματος πιστοποίησης του εξοπλισμού ελέγχου προστασίας των αερομεταφορών από έκνομες ενέργειες
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               , 
            
            
               Έχοντας υπόψη τη γνώμη της Επιτροπής των Περιφερειών,
                  3
                
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα: 
            
         
         
            
               (1)Στόχος του παρόντος κανονισμού είναι να διασφαλισθεί η ελεύθερη κυκλοφορία του εξοπλισμού ελέγχου προστασίας της πολιτικής αεροπορίας από έκνομες ενέργειες στην Ένωση.
            
            
               (2)Ο εξοπλισμός ελέγχου προστασίας της πολιτικής αεροπορίας από έκνομες ενέργειες, όπως ο εξοπλισμός ανίχνευσης μετάλλων, οι σαρωτές ασφάλειας και τα συστήματα ανίχνευσης εκρηκτικών υλών, πρέπει να πληρούν ορισμένες απαιτήσεις επιδόσεων πριν από τη διάθεσή τους ή τη θέση τους σε λειτουργία. Η συμμόρφωση προς τις εν λόγω απαιτήσεις αξιολογείται επί του παρόντος από μεμονωμένα κράτη μέλη, ενώ ο εξοπλισμός που έχει πιστοποιηθεί σε ένα κράτος μέλος μπορεί να διατίθεται μόνο στο εν λόγω κράτος μέλος. Είναι απαραίτητο ο εν λόγω εξοπλισμός να μπορεί να κυκλοφορεί ελεύθερα στην εσωτερική αγορά για να ενισχυθεί η ανταγωνιστικότητα του ευρωπαϊκού τομέα ασφάλειας. 
            
            
               (3)Ένας ανταγωνιστικότερος τομέας ασφάλειας στην ΕΕ θα παρέχει λύσεις για την ενίσχυση της ασφάλειας των Ευρωπαίων πολιτών και θα συμβάλει ουσιαστικά στην ανθεκτικότητα της ευρωπαϊκής κοινωνίας έναντι απειλών κατά της ασφάλειας. Η δράση της Ένωσης μπορεί να συμβάλει στην επίτευξη αυτών των στόχων με την άρση των εμποδίων στην εσωτερική αγορά και με την ενίσχυση της ανταγωνιστικότητας της ενωσιακής βιομηχανίας ασφάλειας σε τομείς όπως ο εξοπλισμός ελέγχου ασφάλειας των αερομεταφορών, με την προώθηση κοινών διαδικασιών πιστοποίησης.
            
            
               (4)Στην ανακοίνωσή της προς το Ευρωπαϊκό Κοινοβούλιο και το Συμβούλιο με θέμα «Βιομηχανική πολιτική για τον τομέα της ασφάλειας – Σχέδιο δράσης για καινοτόμο και ανταγωνιστικό τομέα ασφάλειας», τον Ιούλιο 2012
                  4
               , η Επιτροπή προσδιόρισε τον εξοπλισμό ελέγχου ασφάλειας των αερομεταφορών ως τομέα στον οποίο ενδείκνυται ιδιαίτερα η δημιουργία ενωσιακού συστήματος πιστοποίησης, ώστε να αντιμετωπιστεί ο κατακερματισμός της αγοράς, να τονωθεί η ανάπτυξη και η απασχόληση στην Ένωση και να αυξηθεί συνολικά η ασφάλεια της ευρωπαϊκής κοινωνίας.
            
            
               (5)Το ευρωπαϊκό θεματολόγιο για την ασφάλεια
                  5
                τονίζει την ανάγκη για μια ανταγωνιστική ενωσιακή βιομηχανία ασφάλειας η οποία μπορεί να συμβάλει στην αυτοδυναμία της ΕΕ στο θέμα της κάλυψης των αναγκών ασφαλείας. Είναι επομένως σημαντικό η ΕΕ να διαθέτει μια σταθερή, ανταγωνιστική τεχνολογική και βιομηχανική βάση ώστε ο αντίκτυπος στην ασφάλεια των πολιτών της να είναι θετικός.
            
            
               (6)Ο παρών κανονισμός αναμένεται να επιτρέψει την ελεύθερη κυκλοφορία του εξοπλισμού ελέγχου προστασίας των αερομεταφορών στην εσωτερική αγορά, με τη θέσπιση ενιαίου συστήματος πιστοποίησης βάσει πιστοποιητικών συμμόρφωσης που ισχύουν σε όλα τα κράτη μέλη. Εφόσον ο εξοπλισμός συνοδεύεται από το πιστοποιητικό αυτό θα πρέπει να μπορεί να διατεθεί ή να τεθεί σε λειτουργία σε ολόκληρη την Ένωση χωρίς περιορισμούς. 
            
            
               (7)Κάθε κράτος μέλος θα πρέπει να ορίσει έναν φορέα αρμόδιο για την έγκριση της συμμόρφωσης του εξοπλισμού ελέγχου προστασίας των αερομεταφορών από έκνομες ενέργειες με την έκδοση πιστοποιητικού έγκρισης τύπου ΕΕ που θα ισχύει σε όλη την Ένωση. Οι κατασκευαστές εξοπλισμού ελέγχου προστασίας των αερομεταφορών θα πρέπει να είναι ελεύθεροι να επιλέξουν αρμόδιο φορέα σε οποιοδήποτε κράτος μέλος. 
            
            
               (8)Για να απλουστευθεί η πρόσβαση στο σύστημα πιστοποίησης και να καταστεί περισσότερο διαφανές, κάθε κράτος μέλος θα πρέπει να ορίσει έναν φορέα - την εθνική αρχή έγκρισης - ακόμη και όταν εμπλέκονται δύο ή περισσότεροι φορείς στην προστασία των αερομεταφορών σε ένα και μόνο κράτος μέλος. 
            
            
               (9)Το πιστοποιητικό έγκρισης τύπου ΕΕ θα πρέπει να βεβαιώνει ότι ο συγκεκριμένος τύπος και διάταξη εξοπλισμού ελέγχου προστασίας των αερομεταφορών πληρούν τους κοινούς κανόνες και τα πρότυπα στον τομέα της προστασίας της πολιτικής αεροπορίας, που προβλέπονται στον κανονισμό (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου
                  6
               . 
            
            
               (10)Για να καταστεί δυνατή η ελεύθερη κυκλοφορία του εξοπλισμού ελέγχου ασφάλειας των αερομεταφορών σε ολόκληρη την Ένωση, οι κατασκευαστές θα πρέπει να είναι σε θέση να εκδίδουν πιστοποιητικά συμμόρφωσης που θα συνοδεύουν κάθε τεμάχιο εξοπλισμού που παράγεται σύμφωνα με τον τύπο και τη διάταξη που καλύπτει το πιστοποιητικό έγκρισης τύπου ΕΕ.
            
            
               (11)Ο εξοπλισμός ελέγχου προστασίας των αερομεταφορών που καλύπτεται από πιστοποιητικό έγκρισης τύπου ΕΕ δεν θα πρέπει να υποβάλλεται σε περαιτέρω αξιολόγηση σε άλλα κράτη μέλη. Συνεπώς, είναι σημαντικό να υπάρχουν ενιαίες διαδικασίες αξιολόγησης και δοκιμής σε όλη την Ένωση. Στον παρόντα κανονισμό θα πρέπει επομένως να ληφθούν επαρκώς υπόψη οι εργασίες για τον καθορισμό κοινών μεθοδολογιών δοκιμών που έχουν πραγματοποιηθεί στο πλαίσιο της κοινής διαδικασίας αξιολόγησης της Ευρωπαϊκής Διάσκεψης Πολιτικής Αεροπορίας.
            
            
               (12)Η δοκιμή του εξοπλισμού για την αξιολόγηση της συμμόρφωσης με τα πρότυπα είναι ουσιαστικής σημασίας για το σύστημα πιστοποίησης. Οι δοκιμές θα πρέπει επομένως να εκτελούνται από τεχνικές υπηρεσίες που διαθέτουν τις απαιτούμενες δεξιότητες και τις τεχνικές γνώσεις για την αξιολόγηση της συμμόρφωσης, με εφαρμογή των σχετικών κοινών μεθοδολογιών δοκιμών.
            
            
               (13)Προκειμένου να εξασφαλιστεί η αποτελεσματικότητα του συστήματος πιστοποίησης και να ενισχυθεί η αμοιβαία εμπιστοσύνη μεταξύ των εθνικών αρχών έγκρισης, ο παρών κανονισμός θα πρέπει να καθορίζει τις απαιτήσεις διαπίστευσης των εν λόγω τεχνικών υπηρεσιών.
            
            
               (14)Η συμμόρφωση της παραγωγής αποτελεί τον ακρογωνιαίο λίθο του συστήματος έγκρισης τύπου της ΕΕ. Για την παρακολούθηση της συμμόρφωσης της παραγωγής, οι κατασκευαστές θα πρέπει να ελέγχονται τακτικά από αρχή έγκρισης ή από κατάλληλη τεχνική υπηρεσία που ορίζεται για τον σκοπό αυτό. 
            
            
               (15)Είναι σημαντικό οι τεχνικές υπηρεσίες να εξασφαλίσουν την εναρμονισμένη εφαρμογή των κοινών μεθοδολογιών δοκιμών. Για τον σκοπό αυτό, η Επιτροπή θα πρέπει να συστήσει κλαδική ομάδα τεχνικών υπηρεσιών της οποίας θα προεδρεύει, με στόχο την εξασφάλιση του αναγκαίου συντονισμού και συνεργασίας μεταξύ των τεχνικών υπηρεσιών, καθώς και την εκπαίδευση του αντίστοιχου προσωπικού και τον συντονισμό με τρίτες χώρες. 
            
            
               (16)Όταν διαπιστώνεται ότι ο εξοπλισμός ελέγχου προστασίας των αερομεταφορών που καλύπτεται από πιστοποιητικό έγκρισης τύπου ΕΕ ενέχει σοβαρούς κινδύνους για τους χρήστες ή το περιβάλλον, τους οποίους δεν εντόπισε η αρχή έγκρισης, τα κράτη μέλη θα πρέπει να μπορούν να εμποδίζουν τη διάθεση ή τη θέση σε λειτουργία του εξοπλισμού αυτού στο έδαφός τους, για ορισμένο χρονικό διάστημα και εφόσον η Επιτροπή εκτιμά ότι το μέτρο του εν λόγω κράτους μέλους είναι σύμφωνο με τη νομοθεσία της Ένωσης. 
            
            
               (17)Όταν διαπιστώνεται ότι ο εξοπλισμός ελέγχου προστασίας των αερομεταφορών που συνοδεύεται από πιστοποιητικό συμμόρφωσης δεν συμφωνεί με τον τύπο και τη διάταξη που καλύπτει το πιστοποιητικό έγκρισης τύπου ΕΕ, το κράτος μέλος που έχει εκδώσει το πιστοποιητικό έγκρισης τύπου πρέπει να λαμβάνει τα αναγκαία μέτρα για να διασφαλίσει ότι ο κατασκευαστής μεριμνά για τη συμμόρφωσή του και θα πρέπει να ενημερώνει τις άλλες αρχές έγκρισης και την Επιτροπή για τα ληφθέντα μέτρα.
            
            
               (18)Όταν διαπιστώνεται ότι ο εξοπλισμός ελέγχου προστασίας των αερομεταφορών που συνοδεύεται από πιστοποιητικό συμμόρφωσης δεν είναι σύμφωνος με τον τύπο και τη διάταξη που καλύπτονται από πιστοποιητικό έγκρισης τύπου ΕΕ που εκδίδεται από άλλη αρχή έγκρισης, τα κράτη μέλη θα πρέπει να παύουν προσωρινά τη διάθεση ή τη θέση σε λειτουργία του εξοπλισμού αυτού στο έδαφός τους και να ζητούν από την αρχή έγκρισης που εξέδωσε το πιστοποιητικό έγκρισης τύπου να εξακριβώσει ότι ο εξοπλισμός που βρίσκεται σε στάδιο παραγωγής εξακολουθεί να συμμορφώνεται με τον εγκεκριμένο τύπο και τη διάταξη. Η σχετική αρχή έγκρισης πρέπει να έχει μέγιστη προθεσμία τριών μηνών από την ημερομηνία υποβολής του αιτήματος για να λάβει τα αναγκαία μέτρα. Εάν η σχετική αρχή έγκρισης διαπιστώσει ότι ο εξοπλισμός συμμορφώνεται προς τον εγκεκριμένο τύπο και τη διάταξη, πρέπει να καταβάλει προσπάθειες για τη διευθέτηση της διαφοράς. Στο μεταξύ, παραμένουν σε ισχύ τα προσωρινά μέτρα. 
            
            
               (19)Για σκοπούς βελτίωσης των κανονιστικών ρυθμίσεων και απλούστευσης, και για να αποφευχθεί η ανάγκη συνεχούς επικαιροποίησης της ισχύουσας ενωσιακής νομοθεσίας σε θέματα τεχνικών προδιαγραφών, ο παρών κανονισμός θα πρέπει να καταστεί δυνατόν να παραπέμπει σε υφιστάμενα διεθνή πρότυπα και κανονισμούς, χωρίς να τα αναπαραγάγει στο νομικό πλαίσιο της Ένωσης. 
            
            
               (20)Για να απλουστεύεται και να επιταχύνεται η έκδοση της νομοθεσίας για την έγκριση τύπου, καθιερώθηκε νέα κανονιστική προσέγγιση, σύμφωνα με την οποία ο νομοθέτης, κατά τη συνήθη νομοθετική διαδικασία, καθορίζει μόνον τους θεμελιώδεις κανόνες και αρχές και αναθέτει στην Επιτροπή τη θέσπιση περαιτέρω τεχνικών λεπτομερειών. Όσον αφορά τις βασικές απαιτήσεις επομένως, ο παρών κανονισμός θα πρέπει να καθορίσει μόνον τις διοικητικές διατάξεις και τις γενικές διαδικαστικές απαιτήσεις. Η Επιτροπή θα πρέπει να έχει την εξουσία να καθορίζει τις τεχνικές προδιαγραφές, συμπεριλαμβανομένων των κοινών μεθοδολογιών δοκιμών και των απαιτήσεων διαπίστευσης των τεχνικών υπηρεσιών, βάσει του συστήματος πιστοποίησης που θεσπίζεται με τον παρόντα κανονισμό.
            
         
         
            
               (21)Για τη συμπλήρωση του παρόντος κανονισμού με περαιτέρω τεχνικές λεπτομέρειες, θα πρέπει να ανατεθεί στην Επιτροπή η αρμοδιότητα έκδοσης πράξεων σύμφωνα με το άρθρο 290 της Συνθήκης, προκειμένου ο παρών κανονισμός να αντικατοπτρίζει την ενδεχόμενη καθιέρωση νέων απαιτήσεων επιδόσεων για τον εξοπλισμό ελέγχου προστασίας των αερομεταφορών, καθώς και την εξέλιξη των επιστημονικών και τεχνικών γνώσεων. Είναι ιδιαίτερα σημαντικό η Επιτροπή, κατά τις προπαρασκευαστικές εργασίες της, να διεξαγάγει τις κατάλληλες διαβουλεύσεις, μεταξύ άλλων και σε επίπεδο εμπειρογνωμόνων. Η Επιτροπή, όταν εκπονεί και συντάσσει κατ’ εξουσιοδότηση πράξεις, θα πρέπει να διασφαλίζει την ταυτόχρονη, έγκαιρη και κατάλληλη διαβίβαση των συναφών εγγράφων στο Ευρωπαϊκό Κοινοβούλιο και στο Συμβούλιο. 
            
            
               (22)Τα κράτη μέλη θα πρέπει να θεσπίσουν κανόνες σχετικά με τις κυρώσεις που θα ισχύουν για τις παραβιάσεις του παρόντος κανονισμού και να εξασφαλίσουν την εφαρμογή τους. Οι κυρώσεις αυτές θα πρέπει να είναι αποτελεσματικές, αναλογικές και αποτρεπτικές. 
            
            
               (23)Η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή του παρόντος κανονισμού, βάσει των πληροφοριών που παρέχουν τα κράτη μέλη.
            
            
               (24)Για να εξασφαλιστεί η σαφήνεια, η προβλεψιμότητα, ο εξορθολογισμός και η απλούστευση, καθώς και για να μειωθεί ο φόρτος για τους κατασκευαστές εξοπλισμού ελέγχου προστασίας των αερομεταφορών, ο παρών κανονισμός θα πρέπει να περιλαμβάνει περιορισμένο μόνο αριθμό σταδίων εφαρμογής των διοικητικών διατάξεων και των γενικών τεχνικών απαιτήσεων. Ο βιομηχανικός κλάδος θα πρέπει να διαθέτει αρκετό χρονικό διάστημα για να προσαρμοστεί στις νέες διατάξεις που καθορίζονται στον παρόντα κανονισμό, καθώς και στις τεχνικές προδιαγραφές και τις διοικητικές διατάξεις που ορίζονται στις εκδιδόμενες σύμφωνα με τον παρόντα κανονισμό κατ’ εξουσιοδότηση πράξεις. Ο έγκαιρος καθορισμός των απαιτήσεων είναι καθοριστικής σημασίας για την εξασφάλιση επαρκών χρονικών περιθωρίων στους κατασκευαστές ώστε να αναπτύξουν, να θέσουν σε δοκιμή και να υλοποιήσουν τεχνικές λύσεις για τον εξοπλισμό ελέγχου προστασίας των αερομεταφορών που παράγεται εν σειρά, και για να μπορέσουν οι κατασκευαστές και οι αρχές έγκρισης των κρατών μελών να θέσουν σε εφαρμογή τα απαραίτητα διοικητικά συστήματα.
            
            
               (25)Δεδομένου ότι ο στόχος του παρόντος κανονισμού, δηλαδή η θέσπιση εναρμονισμένων κανόνων για τις διοικητικές και διαδικαστικές απαιτήσεις της έγκρισης τύπου εξοπλισμού ελέγχου ασφάλειας των αερομεταφορών, δεν μπορεί να επιτευχθεί επαρκώς από τα κράτη μέλη, και μπορεί όμως, λόγω της κλίμακας και των επιπτώσεών του, να επιτευχθεί καλύτερα σε επίπεδο Ένωσης, η Ένωση μπορεί να λάβει μέτρα σύμφωνα με την αρχή της επικουρικότητας, όπως προβλέπεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη των εν λόγω στόχων,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               Άρθρο 1
                  Αντικείμενο
            
            
               Ο παρών κανονισμός καθορίζει πλαίσιο ενωσιακού συστήματος πιστοποίησης του εξοπλισμού ελέγχου προστασίας των αερομεταφορών από έκνομες ενέργειες. 
            
            
            
               Άρθρο 2
                  Πεδίο εφαρμογής
            
            
               1. Ο παρών κανονισμός εφαρμόζεται σε κάθε εξοπλισμό ελέγχου προστασίας της πολιτικής αεροπορίας που διατίθεται ή τίθεται σε λειτουργία στο εσωτερικό της Ένωσης. 
            
            
               2. Ο παρών κανονισμός δεν εφαρμόζεται σε σκύλους ανίχνευσης εκρηκτικών όταν χρησιμοποιούνται ως εναλλακτικό μέσο ελέγχου.
            
            
            
               Άρθρο 3
                  Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               (1)«εξοπλισμός ελέγχου προστασίας των αερομεταφορών» ή «εξοπλισμός»: οι διατάξεις ειδικού χαρακτήρα που χρησιμοποιούνται, μεμονωμένα ή ως μέρος συστήματος, για την ανίχνευση απαγορευμένων αντικειμένων σύμφωνα με τον κανονισμό (ΕΚ) αριθ. 300/2008 και τις συμπληρωματικές ή εκτελεστικές πράξεις του. 
            
            
               (1)«πολιτική αεροπορία»: κάθε πτητική λειτουργία που εκτελείται από πολιτικό αεροσκάφος, εκτός από τις πτήσεις που εκτελούνται από κρατικά αεροσκάφη κατά το άρθρο 3 της Σύμβασης του Σικάγου περί Διεθνούς Πολιτικής Αεροπορίας·
            
            
               (2)«διαθεσιμότητα στην αγορά»: κάθε προμήθεια προϊόντος για διανομή, κατανάλωση ή χρήση στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν·
            
            
               (3)«διάθεση στην αγορά»: η πρώτη φορά κατά την οποία προϊόν καθίσταται διαθέσιμο στην αγορά της Ένωσης·
            
         
         
            
               (4)«θέση σε λειτουργία»: η πρώτη χρήση του εξοπλισμού για τον σκοπό για τον οποίο προορίζεται εντός της Ένωσης·
            
            
               (5)«έγκριση τύπου ΕΕ»: η διαδικασία με την οποία κράτος μέλος πιστοποιεί ότι ο τύπος και η διάταξη εξοπλισμού πληροί τις απαιτήσεις επιδόσεων που αναφέρονται στο παράρτημα Ι και ότι έχουν τηρηθεί οι διαδικαστικές απαιτήσεις του παρόντος κανονισμού·
            
            
               (6)«μέθοδος εικονικής δοκιμής»: οι προσομοιώσεις σε υπολογιστή, συνοδευόμενες ή μη από ανθρώπινη παρέμβαση, με τις οποίες αποδεικνύεται εάν ο εξοπλισμός ελέγχου ασφάλειας πληροί τις απαιτήσεις επιδόσεων που αναφέρονται στο παράρτημα Ι·
            
            
               (7)«πιστοποιητικό έγκρισης τύπου ΕΕ»: το έγγραφο με το οποίο η αρχή έγκρισης πιστοποιεί ότι εγκρίνεται ο τύπος και η διάταξη εξοπλισμού· 
            
            
               (8)«πιστοποιητικό συμμόρφωσης»: το έγγραφο που πιστοποιεί ότι τεμάχιο εξοπλισμού κατασκευάστηκε σύμφωνα με τον τύπο και τη διάταξη που καλύπτονται από το πιστοποιητικό έγκρισης τύπου ΕΕ. 
            
            
               Άρθρο 4
            
            
               Πώληση και θέση σε λειτουργία του εξοπλισμού
            
            
               Τα κράτη μέλη δεν εμποδίζουν τη διαθεσιμότητα και/ή τη θέση σε λειτουργία οποιουδήποτε εξοπλισμού που συνοδεύεται από έγκυρο πιστοποιητικό συμμόρφωσης, το οποίο έχει εκδοθεί σύμφωνα με το άρθρο 5. Δεν επιβάλλουν πρόσθετες απαιτήσεις για τον εν λόγω εξοπλισμό.
            
            
            
               Άρθρο 5
            
            
               Υποχρεώσεις των κατασκευαστών
            
            
               1. Ο κατασκευαστής εκδίδει πιστοποιητικό συμμόρφωσης το οποίο συνοδεύει τον εξοπλισμό που κατασκευάστηκε σύμφωνα με τον τύπο και τη διάταξη που καλύπτονται από πιστοποιητικό έγκρισης τύπου ΕΕ.
            
            
               2. Το πιστοποιητικό συμμόρφωσης καθορίζεται στο παράρτημα ΙΙ και εκδίδεται σε γλώσσα ευνόητη στους καταναλωτές και άλλους τελικούς χρήστες, όπως έχει αποφασίσει το οικείο κράτος μέλος. Η αρχή έγκρισης μπορεί να ζητήσει από τον κατασκευαστή να μεταφράσει το πιστοποιητικό συμμόρφωσης στην επίσημη γλώσσα ή στις επίσημες γλώσσες του κράτους μέλους της εν λόγω αρχής έγκρισης. 
            
            
               3. Ο κατασκευαστής συμπληρώνει το πιστοποιητικό συμμόρφωσης στο σύνολό του. Το πιστοποιητικό συμμόρφωσης δεν περιέχει περιορισμούς όσον αφορά τη χρήση του εξοπλισμού. 
            
            
               4. Ο κατασκευαστής μεριμνά ώστε το πιστοποιητικό συμμόρφωσης να μην επιτρέπει την πλαστογράφησή του. 
            
            
               Κατόπιν αίτησης αρχής έγκρισης, μπορεί να εκδοθεί αντίγραφο του πιστοποιητικού συμμόρφωσης. Το αντίγραφο του πιστοποιητικού εκδίδεται μόνον από τον κατασκευαστή. 
            
            
               Κάθε αντίγραφο φέρει εμφανώς στην όψη του τη μνεία «αντίγραφο».
            
            
               5. Με την έκδοση του πιστοποιητικού συμμόρφωσης, ο κατασκευαστής αναλαμβάνει την ευθύνη για τη συμμόρφωση του εξοπλισμού με τον εγκεκριμένο τύπο και τη διάταξη.
            
            
               6. Οι κατασκευαστές φυλάσσουν τον τεχνικό φάκελο και το πιστοποιητικό συμμόρφωσης για τουλάχιστον 10 έτη μετά τη διάθεση του εξοπλισμού στην αγορά.
            
            
               7. Ο κατασκευαστής επιθέτει, κατά τρόπο εμφανή, ευανάγνωστο και ανεξίτηλο, σήμα έγκρισης τύπου ΕΕ και αριθμό στον εξοπλισμό που έχει κατασκευαστεί σύμφωνα με τον εγκεκριμένο τύπο και τη διάταξη.
            
         
         
            
               8. Το σήμα έγκρισης τύπου ΕΕ και ο αριθμός καθορίζονται στο παράρτημα III.
            
            
               9. Οι κατασκευαστές εξασφαλίζουν ότι εφαρμόζονται διαδικασίες για τη συμμόρφωση της παραγωγής. Λαμβάνονται δεόντως υπόψη οι αλλαγές στον σχεδιασμό ή στα χαρακτηριστικά του εξοπλισμού και οι αλλαγές στις απαιτήσεις επιδόσεων με βάση τις οποίες εκδίδεται πιστοποιητικό έγκρισης τύπου.
            
            
               10. Οι κατασκευαστές μεριμνούν ώστε ο εξοπλισμός τους να φέρει αριθμό τύπου, παρτίδας ή σειράς ή άλλο στοιχείο που να επιτρέπει την ταυτοποίησή του ή, όταν δεν το επιτρέπει το μέγεθος ή η φύση του εν λόγω εξοπλισμού, εξασφαλίζουν ότι οι πληροφορίες αυτές αναγράφονται στη συσκευασία ή σε έγγραφο που συνοδεύει τον εξοπλισμό.
            
            
               11. Οι κατασκευαστές αναγράφουν το όνομά τους, την καταχωρισμένη εμπορική επωνυμία τους ή το καταχωρισμένο εμπορικό σήμα τους και τη διεύθυνσή τους στον εξοπλισμό ή, όταν αυτό δεν είναι δυνατόν, στη συσκευασία ή σε έγγραφο που συνοδεύει τον εξοπλισμό, διαφορετικό από το πιστοποιητικό συμμόρφωσης. Η διεύθυνση πρέπει να περιέχει ένα μοναδικό σημείο επικοινωνίας με τον κατασκευαστή.
            
            
               12. Οι κατασκευαστές εξασφαλίζουν ότι το προϊόν συνοδεύεται από οδηγίες και πληροφορίες για την ασφάλεια, σε γλώσσα ευνόητη στους καταναλωτές και άλλους τελικούς χρήστες, όπως έχει αποφασίσει το οικείο κράτος μέλος.
            
            
               13. Οι κατασκευαστές που κρίνουν ή έχουν λόγο να πιστεύουν ότι ο εξοπλισμός που έχουν διαθέσει στην αγορά δεν συμμορφώνεται προς τον εγκεκριμένο τύπο και τη διάταξη, λαμβάνουν αμέσως τα αναγκαία διορθωτικά μέτρα για να εξασφαλίσουν τη συμμόρφωση του εξοπλισμού, τον αποσύρουν ή τον ανακαλούν, κατά περίπτωση. Επιπλέον, όταν ο εξοπλισμός παρουσιάζει κίνδυνο, οι κατασκευαστές ενημερώνουν αμέσως σχετικά τις αρμόδιες εθνικές αρχές των κρατών μελών στα οποία έθεσαν σε κυκλοφορία τον εξοπλισμό και παραθέτουν λεπτομέρειες ιδίως όσον αφορά τη μη συμμόρφωση και τα τυχόν διορθωτικά μέτρα που έλαβαν.
            
            
               14. Κατόπιν αιτιολογημένου αιτήματος αρχής έγκρισης, οι κατασκευαστές τής παρέχουν όλες τις πληροφορίες και τον τεχνικό φάκελο που απαιτούνται για να αποδειχθεί η συμμόρφωση του εξοπλισμού, σε γλώσσα ευνόητη στην εν λόγω αρχή. Συνεργάζονται με την εν λόγω αρχή, κατόπιν αιτήματός της, για τις ενέργειες που πρέπει να αναληφθούν ώστε να αποφευχθούν οι κίνδυνοι από τον εξοπλισμό που έχουν διαθέσει στην αγορά.
            
            
            
            
               Άρθρο 6
            
            
               Αρχές έγκρισης
            
            
               1. Κάθε κράτος μέλος καθορίζει ή ορίζει αρχή έγκρισης. 
            
            
               Η αρχή έγκρισης είναι αρμόδια για όλες τις πτυχές έγκρισης του εξοπλισμού, καθώς και για την έκδοση, την τροποποίηση και την απόσυρση πιστοποιητικών έγκρισης τύπου ΕΕ. 
            
            
               Κάθε κράτος μέλος κοινοποιεί στην Επιτροπή την ονομασία, τη διεύθυνση, συμπεριλαμβανομένης της ηλεκτρονικής διεύθυνσης, και τον τομέα αρμοδιότητας της αρχής έγκρισης.
            
            
               2. Η αρχή έγκρισης πρέπει να διαθέτει την απαιτούμενη εξουσιοδότηση ασφαλείας φορέα για να χειρίζεται διαβαθμισμένες πληροφορίες της ΕΕ σε επίπεδο διαβάθμισης «EU Confidential» ή ανώτερο, όπως ορίζεται στην απόφαση αριθ. 2015/444/ΕΚ της Επιτροπής
                  7
               .
            
            
            
               Άρθρο 7
                  Αιτήσεις για τη χορήγηση πιστοποιητικού έγκρισης τύπου ΕΕ
            
            
               1. Ο κατασκευαστής υποβάλλει αίτηση στην αρχή έγκρισης. 
            
            
               2. Υποβάλλεται μόνο μία αίτηση για έναν δεδομένο τύπο και διάταξη εξοπλισμού. Η αίτηση υποβάλλεται σε ένα μόνο κράτος μέλος. 
            
            
               3. Υποβάλλεται χωριστή αίτηση για κάθε τύπο και διάταξη προς έγκριση. 
            
         
         
            
               4. Η αίτηση αποτελείται από τον φάκελο πληροφοριών που περιέχει την αρχή λειτουργίας του εξοπλισμού και τα άλλα σχετικά έγγραφα, δεδομένα, σχέδια και φωτογραφίες. Ο κατασκευαστής μπορεί να παρέχει τον φάκελο πληροφοριών σε έντυπη ή ηλεκτρονική μορφή.
            
            
               5. Κατασκευαστής εγκατεστημένος σε τρίτη χώρα, ο οποίος επιθυμεί να υποβάλει αίτηση για πιστοποιητικό έγκρισης τύπου ΕΕ, ορίζει αντιπρόσωπο εγκατεστημένο στην Ένωση για να τον εκπροσωπεί ενώπιον της αρχής έγκρισης.
            
            
               Άρθρο 8 
            
            
               Δοκιμές 
            
            
               1. Όταν παραλάβει την αίτηση, η αρχή έγκρισης εξασφαλίζει ότι διενεργούνται κατάλληλες δοκιμές από τεχνική υπηρεσία, προκειμένου να διαπιστωθεί ότι ο τύπος και η διάταξη του σχετικού εξοπλισμού πληρούν τις απαιτήσεις επιδόσεων που αναφέρονται στο παράρτημα I. 
            
            
               2. Οι δοκιμές εκτελούνται από τεχνική υπηρεσία που κοινοποιείται σύμφωνα με το άρθρο 21 και πληροί τις απαιτήσεις των κοινών μεθοδολογιών δοκιμών που αναφέρονται στο παράρτημα IV.
            
            
               3. Κατόπιν αιτιολογημένου αιτήματος, η αρχή έγκρισης μπορεί να ζητήσει από τον κατασκευαστή να υποβάλει τυχόν πρόσθετες πληροφορίες που χρειάζονται για να διευκολυνθεί η εκτέλεση των δοκιμών αυτών. Ο κατασκευαστής παρέχει τις εν λόγω πληροφορίες εντός της προθεσμίας που ορίζει η αρχή έγκρισης. 
            
            
               4. Οι δοκιμές εκτελούνται στον τύπο και στη διάταξη του εξοπλισμού για τον οποίο ζητείται η έγκριση. 
            
            
               Ο κατασκευαστής θέτει στη διάθεση της αρχής έγκρισης τον απαραίτητο αριθμό τεμαχίων του εξοπλισμού για την εκτέλεση της διαδικασίας έγκρισης τύπου της ΕΕ από την αρχή έγκρισης.
            
            
               5. Είναι δυνατόν να χρησιμοποιηθούν μέθοδοι εικονικής δοκιμής για την εκ νέου δοκιμή του εξοπλισμού που έχει υποστεί τροποποιήσεις μόνο στο λογισμικό ανίχνευσης.
            
            
               Οι μέθοδοι αυτές πρέπει να πληρούν τις απαιτήσεις των κοινών μεθοδολογιών δοκιμών που αναφέρονται στην παράγραφο 2.
            
            
               Άρθρο 9 
            
            
               Έγκριση του τύπου και της διάταξης εξοπλισμού 
            
            
               1. Η αρχή έγκρισης εγκρίνει τον τύπο και τη διάταξη του σχετικού εξοπλισμού εάν πληρούν τις απαιτήσεις επιδόσεων που αναφέρονται στο παράρτημα I.
            
            
               2. Εάν η αρχή έγκρισης διαπιστώσει ότι τύπος και η διάταξη εξοπλισμού παρουσιάζουν σοβαρό κίνδυνο για την ασφάλεια ή σοβαρό κίνδυνο επιβλαβών συνεπειών στο περιβάλλον ή στη δημόσια υγεία, μπορεί να αρνηθεί να εγκρίνει τον εν λόγω εξοπλισμό, ακόμη και αν πληροί τις σχετικές απαιτήσεις επιδόσεων. 
            
            
               3. Σε περίπτωση που η αρχή έγκρισης αρνηθεί να εγκρίνει οποιονδήποτε εξοπλισμό, ενημερώνει σχετικά χωρίς καθυστέρηση τις αρχές έγκρισης των άλλων κρατών μελών και την Επιτροπή, καθώς και για τους λόγους της άρνησής της.
            
            
               4. Σε περίπτωση άρνησης δυνάμει της παραγράφου 2, η Επιτροπή αρχίζει το συντομότερο δυνατό διαβουλεύσεις με τα ενδιαφερόμενα μέρη και, ιδίως με την αρχή έγκρισης που αρνήθηκε να εκδώσει το πιστοποιητικό έγκρισης τύπου ΕΕ, προκειμένου να εκτιμηθεί αν έχουν εφαρμοστεί ορθώς οι σχετικές απαιτήσεις της παραγράφου 2. 
            
            
               5. Εφόσον η Επιτροπή κρίνει ότι οι σχετικές απαιτήσεις της παραγράφου 2 εφαρμόστηκαν εσφαλμένα, ζητεί από την αρχή έγκρισης να λάβει τα κατάλληλα μέτρα για τη συμμόρφωση προς τις εν λόγω απαιτήσεις.
            
            
            
               Άρθρο 10
            
         
         
            
               Σχέση μεταξύ της Επιτροπής και του αρμόδιου φορέα για την κατάρτιση των κοινών μεθοδολογιών δοκιμών
            
            
               1. Η Ευρωπαϊκή Ένωση [εκπροσωπούμενη από την Επιτροπή] καθίσταται πλήρες μέλος του αρμόδιου φορέα για την κατάρτιση των κοινών μεθοδολογιών δοκιμών που αναφέρονται στο παράρτημα IV.
            
            
            
               Άρθρο 11
                  Πιστοποιητικό έγκρισης τύπου ΕΕ 
            
            
               1. Η αρχή έγκρισης εκδίδει πιστοποιητικό έγκρισης τύπου ΕΕ για κάθε είδους εξοπλισμό που εγκρίνει. 
            
            
               2. Το πιστοποιητικό έγκρισης τύπου ΕΕ καταρτίζεται σύμφωνα με το υπόδειγμα του παραρτήματος V. 
            
            
               Για κάθε τύπο και διάταξη εξοπλισμού, η αρχή έγκρισης: 
            
            
               α)συμπληρώνει όλα τα σχετικά μέρη του πιστοποιητικού έγκρισης τύπου ΕΕ· 
            
            
               β)καταρτίζει το πακέτο πληροφοριών, το οποίο περιέχει μεταξύ άλλων: το ευρετήριο, τον φάκελο πληροφοριών συνοδευόμενο από το αποτέλεσμα των δοκιμών, καθώς και όλα τα άλλα έγγραφα που προστέθηκαν από την τεχνική υπηρεσία ή την αρχή έγκρισης· 
            
            
               γ)παρέχει χωρίς καθυστέρηση στον αιτούντα το συμπληρωμένο πιστοποιητικό σε έντυπη ή ηλεκτρονική μορφή.
            
            
               3. Για κάθε τύπο και διάταξη εξοπλισμού που έχει εγκρίνει, η αρχή έγκρισης, εντός 20 εργάσιμων ημερών από την έκδοση του πιστοποιητικού έγκρισης τύπου, αποστέλλει αντίγραφο του πιστοποιητικού έγκρισης τύπου ΕΕ, καθώς και τα συνημμένα σε αυτό έγγραφα, στις άλλες αρχές έγκρισης και στην Επιτροπή. Το αντίγραφο επιτρέπεται να εκδίδεται σε έντυπη ή ηλεκτρονική μορφή.
            
            
               4. Εφόσον ζητηθεί από την αρχή έγκρισης άλλου κράτους μέλους, η αρχή έγκρισης που χορήγησε πιστοποιητικό έγκρισης τύπου ΕΕ αποστέλλει, εντός 20 εργάσιμων ημερών από την παραλαβή του σχετικού αιτήματος, πρόσθετο αντίγραφο του σχετικού πιστοποιητικού έγκρισης τύπου ΕΕ, καθώς και τα συνημμένα σε αυτό έγγραφα. Το αντίγραφο επιτρέπεται να εκδίδεται σε έντυπη ή ηλεκτρονική μορφή.
            
            
               Άρθρο 12
                  Ρυθμίσεις συμμόρφωσης της παραγωγής 
            
            
               1. Η αρχή έγκρισης που έχει εγκρίνει τον τύπο και τη διάταξη εξοπλισμού λαμβάνει τα αναγκαία μέτρα σύμφωνα με το παράρτημα VI για να εξακριβώνει, αν χρειάζεται σε συνεργασία με τις λοιπές αρχές έγκρισης, τον καθορισμό των κατάλληλων ρυθμίσεων για να εξασφαλίζεται η συμμόρφωση του παραγόμενου εξοπλισμού με τον εγκεκριμένο τύπο και διάταξη. 
            
            
               2. Η αρχή έγκρισης που έχει εγκρίνει τον τύπο και τη διάταξη εξοπλισμού λαμβάνει τα αναγκαία μέτρα, σύμφωνα με το παράρτημα VI σε σχέση με την εν λόγω έγκριση, για να εξακριβώνει, αν χρειάζεται σε συνεργασία με τις λοιπές αρχές έγκρισης, ότι οι ρυθμίσεις που αναφέρονται στην παράγραφο 1 εξακολουθούν να είναι οι κατάλληλες και ότι ο παραγόμενος εξοπλισμός εξακολουθεί να συμμορφώνεται με τον εγκεκριμένο τύπο και διάταξη. Για την εξακρίβωση της συμμόρφωσης των προϊόντων προς τον εγκεκριμένο τύπο μπορεί να χρησιμοποιούνται μία ή περισσότερες από τις διαδικασίες που προβλέπονται στο παράρτημα VΙ. 
            
            
               3. Όταν η αρχή έγκρισης που έχει εγκρίνει τον τύπο και τη διάταξη εξοπλισμού διαπιστώσει ότι οι ρυθμίσεις που αναφέρονται στην παράγραφο 1 δεν εφαρμόζονται, αποκλίνουν σημαντικά από τις συμφωνηθείσες ρυθμίσεις, ή δεν εφαρμόζονται πλέον, μολονότι συνεχίζεται η παραγωγή, λαμβάνει τα απαραίτητα μέτρα για να εξασφαλίσει ότι τηρείται πιστά η διαδικασία συμμόρφωσης της παραγωγής. Τα μέτρα αυτά μπορεί να περιλαμβάνουν απόσυρση του πιστοποιητικού έγκρισης τύπου ΕΕ. Η αρχή έγκρισης ενημερώνει τις λοιπές αρχές έγκρισης και την Επιτροπή για τη λήψη τυχόν μέτρων.
            
            
            
               Άρθρο 13
            
            
               Αιτήσεις για την τροποποίηση πιστοποιητικών έγκρισης τύπου ΕΕ
            
            
               1. Όταν χρειάζεται τροποποίηση των στοιχείων που καταγράφονται στο πακέτο πληροφοριών λόγω των αλλαγών που έχουν επέλθει στον εξοπλισμό, ο κατασκευαστής υποβάλλει χωρίς καθυστέρηση αίτηση τροποποίησης του πιστοποιητικού έγκρισης τύπου ΕΕ. 
            
         
         
            
               2. Η αίτηση τροποποίησης υποβάλλεται στην αρχή έγκρισης που χορήγησε το αρχικό πιστοποιητικό έγκρισης τύπου ΕΕ.
            
            
            
               Άρθρο 14
                  Είδη τροποποιήσεων 
            
            
               1. Εάν η αρχή έγκρισης διαπιστώσει ότι, πριν από την τροποποίηση, πρέπει να γίνουν πρόσθετες δοκιμές, ενημερώνει σχετικά τον κατασκευαστή. Οι τροποποιήσεις γίνονται μόνο μετά την εκτέλεση των πρόσθετων δοκιμών.
            
            
               2. Η τροποποίηση χαρακτηρίζεται ως «επέκταση του πιστοποιητικού έγκρισης τύπου ΕΕ», εάν ισχύει ένα ή περισσότερα από τα ακόλουθα: 
            
            
               α)απαιτούνται περαιτέρω δοκιμές·
            
            
               β)έχει μεταβληθεί οποιαδήποτε πληροφορία του πιστοποιητικού έγκρισης τύπου ΕΕ, πλην των συνημμένων εγγράφων του·
            
            
               γ)τίθενται σε ισχύ νέες απαιτήσεις επιδόσεων που συνδέονται με τον εγκεκριμένο εξοπλισμό. 
            
            
               Σε τέτοιες περιπτώσεις, η αρχή έγκρισης εκδίδει επικαιροποιημένο πιστοποιητικό έγκρισης τύπου ΕΕ που φέρει αριθμό επέκτασης. Το επικαιροποιημένο πιστοποιητικό έγκρισης τύπου ΕΕ αναφέρει καθαρά τον λόγο επέκτασης και την ημερομηνία έκδοσης. 
            
            
               3. Όταν δεν εφαρμόζεται η παράγραφος 2, η τροποποίηση χαρακτηρίζεται ως «αναθεώρηση του πιστοποιητικού έγκρισης τύπου ΕΕ». 
            
            
               Άρθρο 15
                  Έκδοση και κοινοποίηση τροποποιήσεων
            
            
               1. Σε περίπτωση επέκτασης, η αρχή έγκρισης επικαιροποιεί όλα τα σχετικά μέρη του πιστοποιητικού έγκρισης τύπου ΕΕ, τα συνημμένα σε αυτό έγγραφα και το ευρετήριο του πακέτου πληροφοριών στα πρόσφατα δεδομένα. Το επικαιροποιημένο πιστοποιητικό και τα συνημμένα σε αυτό έγγραφα χορηγούνται χωρίς καθυστέρηση στον κατασκευαστή. 
            
            
               2. Σε περίπτωση αναθεώρησης, η αρχή έγκρισης χορηγεί τα επικαιροποιημένα έγγραφα ή την ενοποιημένη και επικαιροποιημένη έκδοση πακέτου πληροφοριών, ανάλογα με την περίπτωση, στον κατασκευαστή, χωρίς καθυστέρηση. Η αρχή έγκρισης σημειώνει σαφώς σε κάθε επικαιροποιημένη σελίδα του πακέτου πληροφοριών τη φύση της τροποποίησης και την ημερομηνία επανέκδοσης. 
            
            
               3. Όταν εκδίδονται επικαιροποιημένα έγγραφα ή ενοποιημένη και επικαιροποιημένη έκδοση του πακέτου πληροφοριών, τροποποιείται αναλόγως το ευρετήριο του πακέτου πληροφοριών το οποίο επισυνάπτεται στο πιστοποιητικό έγκρισης, ώστε να εμφανίζεται η ημερομηνία της πλέον πρόσφατης επέκτασης ή αναθεώρησης ή η ημερομηνία της πλέον πρόσφατης ενοποίησης της επικαιροποιημένης έκδοσης.
            
            
               4. Η αρχή έγκρισης κοινοποιεί κάθε τροποποίηση των πιστοποιητικών έγκρισης τύπου ΕΕ στις αρχές έγκρισης των άλλων κρατών μελών και στην Επιτροπή, σύμφωνα με το άρθρο 11 παράγραφος 3.
            
            
               Άρθρο 16
                  Λήξη ισχύος των πιστοποιητικών έγκρισης τύπου ΕΕ
            
            
               1. Η ισχύς του πιστοποιητικού έγκρισης τύπου ΕΕ λήγει σε μία ή και στις δύο ακόλουθες περιπτώσεις: 
            
            
               α)όταν νέες απαιτήσεις επιδόσεων που εφαρμόζονται για τον εγκεκριμένο τύπο εξοπλισμού καθίστανται υποχρεωτικές για την πώληση ή τη θέση σε λειτουργία νέου εξοπλισμού και δεν είναι δυνατόν η έγκριση τύπου να προσαρμοστεί αντίστοιχα στα πρόσφατα δεδομένα· 
            
            
               β)όταν διακόπτεται οριστικά και εθελοντικά η παραγωγή του εγκεκριμένου εξοπλισμού. 
            
            
               2. Εάν η παραγωγή του εγκεκριμένου εξοπλισμού διακοπεί οριστικά και εθελοντικά, ο κατασκευαστής ενημερώνει σχετικά την αρχή που χορήγησε την έγκριση για τον εν λόγω εξοπλισμό. Μόλις λάβει τη σχετική κοινοποίηση, η εν λόγω αρχή ενημερώνει σχετικά τις αρχές έγκρισης των άλλων κρατών μελών και την Επιτροπή εντός είκοσι εργάσιμων ημερών. 
            
         
         
            
               Άρθρο 17
                  Διαδικασία αντιμετώπισης εξοπλισμού που παρουσιάζει κίνδυνο σε εθνικό επίπεδο
            
            
               1. Εάν οι αρχές επιτήρησης της αγοράς κράτους μέλους έχουν ενεργήσει σύμφωνα με το άρθρο 20 του κανονισμού (ΕΚ) αριθ. 765/2008 ή όταν έχουν επαρκείς λόγους να πιστεύουν ότι ο εξοπλισμός που διέπεται από τον παρόντα κανονισμό παρουσιάζει κίνδυνο για την υγεία ή την ασφάλεια των προσώπων ή για άλλα ζητήματα προστασίας του δημόσιου συμφέροντος που εμπίπτουν στον παρόντα κανονισμό, διενεργούν αξιολόγηση του εν λόγω εξοπλισμού η οποία καλύπτει όλες τις απαιτήσεις του παρόντος κανονισμού. Οι κατασκευαστές συνεργάζονται όπως απαιτείται με τις αρχές επιτήρησης της αγοράς.
            
            
               Εάν, κατά την εν λόγω αξιολόγηση, οι αρχές επιτήρησης της αγοράς διαπιστώσουν ότι ο εξοπλισμός δεν πληροί τις απαιτήσεις του παρόντος κανονισμού, ζητούν αμελλητί από τον κατασκευαστή να λάβει όλα τα αναγκαία διορθωτικά μέτρα για να εξασφαλίσει τη συμμόρφωση του εξοπλισμού με τις απαιτήσεις, να αποσύρει τον εξοπλισμό από την αγορά ή να τον ανακαλέσει εντός εύλογης χρονικής περιόδου, ανάλογα με τη φύση του κινδύνου, όπως αυτές ορίσουν.
            
            
               Οι αρχές επιτήρησης της αγοράς ενημερώνουν σχετικά τον οικείο κοινοποιημένο φορέα.
            
            
               Το άρθρο 21 του κανονισμού (ΕΚ) αριθ. 765/2008 ισχύει για τα προαναφερθέντα στο δεύτερο εδάφιο μέτρα.
            
            
               2. Εάν οι αρχές επιτήρησης της αγοράς κρίνουν ότι η μη συμμόρφωση δεν περιορίζεται στο έδαφός τους, ενημερώνουν τις αρχές έγκρισης των άλλων κρατών μελών και την Επιτροπή για τα αποτελέσματα της αξιολόγησης και για τα μέτρα που ζήτησαν να λάβει ο κατασκευαστής.
            
            
               3. Ο κατασκευαστής εξασφαλίζει ότι λαμβάνονται όλα τα ενδεικνυόμενα διορθωτικά μέτρα για τον εν λόγω εξοπλισμό και ότι τα μέτρα αφορούν την αγορά σε όλη την Ένωση.
            
            
               4. Εάν ο κατασκευαστής δεν λάβει τα κατάλληλα διορθωτικά μέτρα εντός του χρονικού διαστήματος το οποίο αναφέρεται στο δεύτερο εδάφιο της παραγράφου 1, οι αρχές επιτήρησης της αγοράς λαμβάνουν όλα τα κατάλληλα προσωρινά μέτρα για να απαγορεύσουν ή να περιορίσουν τη διαθεσιμότητα στην εθνική αγορά του εξοπλισμού, να αποσύρουν το προϊόν από την αγορά ή να το ανακαλέσουν.
            
            
               Ενημερώνουν χωρίς καθυστέρηση τις αρχές έγκρισης των άλλων κρατών μελών και την Επιτροπή σχετικά με αυτά τα μέτρα.
            
            
               5. Οι πληροφορίες που αναφέρονται στην παράγραφο 4 περιλαμβάνουν όλα τα διαθέσιμα στοιχεία, ιδίως τα στοιχεία που απαιτούνται για την ταυτοποίηση του μη συμμορφούμενου εξοπλισμού, την καταγωγή του εξοπλισμού, τη φύση της καταγγελλόμενης μη συμμόρφωσης και τον σχετικό κίνδυνο, το είδος και τη διάρκεια των εθνικών μέτρων που λαμβάνονται, καθώς και τα επιχειρήματα που προβάλλει ο κατασκευαστής. 
            
            
               6. Οι αρχές έγκρισης, πλην της αρχής έγκρισης του κράτους μέλους που κίνησε τη διαδικασία, ενημερώνουν αμέσως τις αρχές έγκρισης των άλλων κρατών μελών και την Επιτροπή για οποιαδήποτε μέτρα έχουν λάβει και για τυχόν πρόσθετες πληροφορίες που έχουν όσον αφορά τη μη συμμόρφωση του σχετικού εξοπλισμού και, σε περίπτωση διαφωνίας με κοινοποιηθέν εθνικό μέτρο, για τις αντιρρήσεις τους.
            
            
               7. Εάν εντός τριών μηνών από την παραλαβή των πληροφοριών που αναφέρονται στην παράγραφο 4 δεν διατυπωθεί αντίρρηση από άλλη αρχή έγκρισης ή από την Επιτροπή για προσωρινό μέτρο που έχει λάβει η αρχή έγκρισης κράτους μέλους, τότε το μέτρο αυτό θεωρείται αιτιολογημένο.
            
            
               8. Οι αρχές έγκρισης εξασφαλίζουν ότι λαμβάνονται χωρίς καθυστέρηση τα κατάλληλα περιοριστικά μέτρα όσον αφορά τον σχετικό εξοπλισμό, όπως, η απόσυρση του προϊόντος από την αγορά τους.
            
            
               Άρθρο 18 
                  Διαδικασία διασφάλισης της Ένωσης 
            
            
               1. Εάν, μετά την ολοκλήρωση της διαδικασίας του άρθρου 17 παράγραφοι 3 και 4, διατυπωθούν ενστάσεις για μέτρο που έχει λάβει η αρχή έγκρισης κράτους μέλους ή εάν η Επιτροπή κρίνει ότι εθνικό μέτρο είναι αντίθετο με την ενωσιακή νομοθεσία, η Επιτροπή αρχίζει αμέσως διαβουλεύσεις με την αρχή έγκρισης των κρατών μελών και τον κατασκευαστή και προβαίνει σε αξιολόγηση του εθνικού μέτρου. Βάσει των αποτελεσμάτων αυτής της αξιολόγησης η Επιτροπή αποφασίζει αν το εθνικό μέτρο είναι δικαιολογημένο.
            
            
               Η Επιτροπή απευθύνει την απόφασή της στις αρχές έγκρισης όλων των κρατών μελών και την κοινοποιεί αμέσως σε αυτές και στον κατασκευαστή.
            
            
               2. Εάν το εθνικό μέτρο θεωρηθεί δικαιολογημένο, οι αρχές έγκρισης όλων των κρατών μελών λαμβάνουν τα αναγκαία μέτρα για να εξασφαλίσουν ότι ο μη συμμορφούμενος εξοπλισμός αποσύρεται από τις αγορές τους και ενημερώνουν την Επιτροπή σχετικά. Εάν το εθνικό μέτρο δεν κριθεί δικαιολογημένο, η αρχή έγκρισης του οικείου κράτους μέλους το αποσύρει.
            
            
               Άρθρο 19
                  Εξοπλισμός που δεν συμμορφώνεται με την έγκριση τύπου
            
            
               1. Η αρχή έγκρισης μπορεί να ελέγξει ανά πάσα στιγμή ότι ο εξοπλισμός που συνοδεύεται από πιστοποιητικό συμμόρφωσης ή φέρει σήμα έγκρισης τύπου ΕΕ εξακολουθεί να συμμορφώνεται με τον τύπο και τη διάταξη που έχουν εγκριθεί. 
            
            
               Η εν λόγω εξακρίβωση διενεργείται σύμφωνα με το παράρτημα VI. Ωστόσο, μπορεί να περιορισθεί σε μία ή περισσότερες από τις διαδικασίες που προβλέπονται σε αυτό. 
            
         
         
            
                2. Εάν η αρχή έγκρισης διαπιστώσει ότι ο εξοπλισμός που αναφέρεται στην παράγραφο 1 δεν συμμορφώνεται με τον τύπο και τη διάταξη που έχει εγκρίνει, λαμβάνει όλα τα αναγκαία μέτρα για να εξασφαλίσει ότι ο κατασκευαστής φροντίζει για τη συμμόρφωση του εξοπλισμού με τον εγκεκριμένο τύπο και τη διάταξη. Τα μέτρα αυτά μπορεί να περιλαμβάνουν απόσυρση του πιστοποιητικού έγκρισης τύπου ΕΕ.
            
            
               Η αρχή έγκρισης ενημερώνει τις αρχές έγκρισης των άλλων κρατών μελών και την Επιτροπή σχετικά με τα μέτρα που έλαβε. 
            
            
               3. Εάν αρχή έγκρισης αποσύρει το πιστοποιητικό έγκρισης τύπου ΕΕ, ενημερώνει τις αρχές έγκρισης των άλλων κρατών μελών και την Επιτροπή για την απόφασή της και τους λόγους που οδήγησαν σε αυτήν εντός 20 εργάσιμων ημερών. 
            
            
               4. Για τους σκοπούς της παραγράφου 1, οι αποκλίσεις από τα στοιχεία του πιστοποιητικού έγκρισης τύπου ΕΕ ή του πακέτου πληροφοριών θεωρούνται ότι αποτελούν αστοχία συμμόρφωσης με τον εγκεκριμένο τύπο και τη διάταξη. 
            
            
               5. Εάν αρχή έγκρισης διαπιστώσει ότι ο εξοπλισμός που συνοδεύεται από πιστοποιητικό συμμόρφωσης ή φέρει σήμα έγκρισης τύπου ΕΕ δεν συμμορφώνεται με τον τύπο και τη διάταξη που έχουν εγκριθεί από άλλη αρχή έγκρισης, θα πρέπει να παύει προσωρινά τη διαθεσιμότητα ή τη θέση σε λειτουργία του εξοπλισμού αυτού στο κράτος μέλος και να ζητά χωρίς καθυστέρηση από την αρχή που εξέδωσε το πιστοποιητικό έγκρισης τύπου ΕΕ να εξακριβώσει ότι ο εξοπλισμός που βρίσκεται σε στάδιο παραγωγής εξακολουθεί να συμμορφώνεται με τον εγκεκριμένο τύπο και τη διάταξη.
            
            
               Μετά την παραλαβή του σχετικού αιτήματος, η αρχή έγκρισης προβαίνει στις απαιτούμενες ενέργειες το συντομότερο δυνατό και οπωσδήποτε εντός τριών μηνών από την ημερομηνία υποβολής του αιτήματος. Ενημερώνει σχετικά τις άλλες αρχές έγκρισης και την Επιτροπή.
            
            
               6. Εάν η αρχή έγκρισης που εξέδωσε το πιστοποιητικό έγκρισης τύπου ΕΕ κρίνει ότι ο εξοπλισμός αυτός συμμορφώνεται με τον εγκεκριμένο τύπο και τη διάταξη, προσπαθεί να διευθετήσει τη διαφορά. Η Επιτροπή τηρείται ενήμερη από τα δύο μέρη και, εφόσον απαιτείται, προβαίνει σε κατάλληλες διαβουλεύσεις προς επίλυση της διαφοράς. Έως ότου εξευρεθεί λύση, ισχύουν τα προσωρινά μέτρα που αναφέρονται στην παράγραφο 5.
            
            
            
               Άρθρο 20
                  Κοινοποίηση αποφάσεων και δυνατότητες προσβολής τους
            
            
               Όλες οι αποφάσεις που λαμβάνονται σύμφωνα με τα άρθρα 17, 18 και 19 αναφέρουν τους λόγους στους οποίους βασίζονται. Τα κράτη μέλη διασφαλίζουν την ύπαρξη ένδικου μέσου κατά οποιασδήποτε απόφασης που λαμβάνεται σύμφωνα με τα άρθρα αυτά.
            
            
               Η αρχή έγκρισης κοινοποιεί κάθε τέτοια απόφαση σε όλα τα ενδιαφερόμενα μέρη και, ταυτόχρονα, τα ενημερώνει σχετικά με τα ένδικα μέσα που έχουν στη διάθεσή τους βάσει της εθνικής νομοθεσίας, καθώς και τις προθεσμίες για την άσκηση των εν λόγω μέσων.
            
            
            
            
               Άρθρο 21
            
            
               Κοινοποίηση τεχνικών υπηρεσιών
            
            
            
               1. Για τους σκοπούς του άρθρου 8, τουλάχιστον μία αρχή έγκρισης κοινοποιεί στην Επιτροπή την ονομασία, τη διεύθυνση, συμπεριλαμβανομένης της ηλεκτρονικής διεύθυνσης, το ονοματεπώνυμο των αρμοδίων και την κατηγορία δραστηριοτήτων κάθε τεχνικής υπηρεσίας. Η αρχή έγκρισης ενημερώνει την Επιτροπή σχετικά με κάθε μεταγενέστερη τροποποίηση τους. 
            
            
               2. Η τεχνική υπηρεσία εκτελεί τα καθήκοντά της σύμφωνα με τον παρόντα κανονισμό, μόνον εφόσον έχει κοινοποιηθεί στην Επιτροπή. 
            
            
               3. Για τους σκοπούς του άρθρου 8, οι αρχές έγκρισης μπορούν να ορίσουν οποιαδήποτε κοινοποιημένη τεχνική υπηρεσία.
            
            
               4. Η Επιτροπή δημοσιεύει τον κατάλογο και τα στοιχεία επικοινωνίας των αρχών έγκρισης και των τεχνικών υπηρεσιών στον ιστότοπό της.
            
         
         
            
               Άρθρο 22
                  Απαιτήσεις τεχνικών υπηρεσιών
            
            
                
            
            
               1. Η τεχνική υπηρεσία εκτελεί ή εποπτεύει τις δοκιμές που απαιτούνται σύμφωνα με το άρθρο 8. Δεν εκτελεί δοκιμές ή επαληθεύσεις σε κατηγορίες δραστηριοτήτων για τις οποίες δεν έχει κοινοποιηθεί στην Επιτροπή σύμφωνα με το άρθρο 21.
            
            
               2. Υπάρχουν τέσσερις κατηγορίες τεχνικών υπηρεσιών: 
            
            
               α)κατηγορία Α: τεχνική υπηρεσία που εκτελεί τις δοκιμές που αναφέρονται στο άρθρο 8 παράγραφος 1, σε δικές της εγκαταστάσεις·
            
            
               β)κατηγορία Β: τεχνική υπηρεσία που εποπτεύει τις δοκιμές που αναφέρονται στο άρθρο 8 παράγραφος 1, οι οποίες πραγματοποιούνται στις εγκαταστάσεις του κατασκευαστή ή στις εγκαταστάσεις τρίτου· 
            
            
               γ)κατηγορία Γ: τεχνική υπηρεσία που αξιολογεί και παρακολουθεί τακτικά τις διαδικασίες του κατασκευαστή για τον έλεγχο της συμμόρφωσης της παραγωγής· 
            
            
               δ)κατηγορία Δ: τεχνική υπηρεσία που εποπτεύει ή εκτελεί δοκιμές ή επαληθεύσεις στο πλαίσιο των ρυθμίσεων συμμόρφωσης της παραγωγής.
            
            
               3. Η τεχνική υπηρεσία διαθέτει κατάλληλες δεξιότητες, ειδικές τεχνικές γνώσεις και αποδεδειγμένη πείρα στον τομέα αρμοδιότητάς της. Οι τεχνικές υπηρεσίες είναι επίσης σε θέση να προμηθεύουν ή να παρέχουν όλα τα υλικά που είναι απαραίτητα για την εκτέλεση των δοκιμών σύμφωνα με το άρθρο 8 παράγραφος 2.
            
            
               Επιπλέον, οι τεχνικές υπηρεσίες συμμορφώνονται με τις απαιτήσεις του παραρτήματος VII. 
            
            
               4. Οι τεχνικές υπηρεσίες διασφαλίζουν ότι το μέσο χρονικό διάστημα που μεσολαβεί από την υποβολή αιτήματος διεξαγωγής δοκιμής έως την αποστολή των αποτελεσμάτων της δοκιμής στην αρχή έγκρισης είναι 6 μήνες κατ’ ανώτατο όριο. Το διάστημα αυτό μπορεί να παραταθεί σε εξαιρετικές περιπτώσεις ή εάν το ζητήσει επίσημα ο κατασκευαστής.
            
            
               5. Η αρχή έγκρισης μπορεί να ενεργεί ως τεχνική υπηρεσία. 
            
            
               6. Η τεχνική υπηρεσία ή η αρχή έγκρισης που ενεργεί ως τεχνική υπηρεσία διαθέτει την απαιτούμενη εξουσιοδότηση ασφαλείας φορέα για να χειρίζεται διαβαθμισμένες πληροφορίες της ΕΕ σε επίπεδο διαβάθμισης «EU Confidential» ή ανώτερο, όπως ορίζεται στην απόφαση αριθ. 2015/444/ΕΚ της Επιτροπής
                  8
               .
            
            
               7. Η αρχή έγκρισης μπορεί να ορίσει τεχνική υπηρεσία με έδρα σε τρίτη χώρα μόνο στο πλαίσιο διμερούς συμφωνίας μεταξύ της Ένωσης και της εν λόγω τρίτης χώρας.
            
            
            
               Άρθρο 23
                  Αξιολόγηση των δεξιοτήτων των τεχνικών υπηρεσιών
            
            
               1. Οι δεξιότητες που αναφέρονται στο άρθρο 22 παράγραφος 3 αποδεικνύονται με πιστοποιητικό διαπίστευσης που εκδίδεται από εθνικό οργανισμό διαπίστευσης.
            
            
               2. Το πιστοποιητικό διαπίστευσης κοινοποιείται στην Επιτροπή κατόπιν αιτήματος. 
            
            
               3. Αρχή έγκρισης η οποία ενεργεί ως τεχνική υπηρεσία αποδεικνύει τη συμμόρφωσή της με τις δεξιότητες που αναφέρονται στο άρθρο 22 παράγραφος 3 με δικαιολογητικά και αξιολόγηση την οποία πραγματοποιούν ελεγκτές ανεξάρτητοι από την αξιολογούμενη δραστηριότητα. Οι εν λόγω ελεγκτές μπορούν να προέρχονται από τον ίδιο οργανισμό, αρκεί να υπάγονται σε χωριστή διοίκηση από το προσωπικό που εκτελεί την αξιολογούμενη δραστηριότητα. Η Επιτροπή μπορεί να στείλει ελεγκτές για τον έλεγχο της συμμόρφωσης με τις διατάξεις του άρθρου 22 παράγραφος 3.
            
            
         
         
            
               .
            
            
               Άρθρο 24
                  Συντονισμός τεχνικών υπηρεσιών
            
            
               1. Οι τεχνικές υπηρεσίες οργανώνουν αμοιβαίες επισκέψεις στις αντίστοιχες εγκαταστάσεις τους, προκειμένου να ανταλλάσσουν πληροφορίες και βέλτιστες πρακτικές για την εκτέλεση των δοκιμών που απαιτούνται δυνάμει του άρθρου 8 παράγραφος 1.
            
            
               2. Η Επιτροπή συστήνει κλαδική ομάδα τεχνικών υπηρεσιών για την επίτευξη του κατάλληλου συντονισμού και συνεργασίας μεταξύ των τεχνικών υπηρεσιών. Οι αρχές έγκρισης εξασφαλίζουν ότι οι τεχνικές υπηρεσίες τις οποίες έχουν ορίσει συμμετέχουν στις εργασίες της εν λόγω ομάδας, απευθείας ή μέσω αντιπροσώπων.
            
            
               3. Η Επιτροπή προεδρεύει της κλαδικής ομάδας. 
            
            
               4. Ειδικότερα, τα καθήκοντα της κλαδικής ομάδας είναι τα εξής: 
            
            
               α)καθορισμός ποιοτικών κατευθύνσεων για την εφαρμογή των κοινών μεθοδολογιών δοκιμών που αναφέρονται στο άρθρο 8 παράγραφος 2. 
            
            
               β)συντονισμός και ανάπτυξη μέτρων με στόχο την εναρμονισμένη εφαρμογή των κοινών μεθοδολογιών δοκιμών από τις τεχνικές υπηρεσίες, συμπεριλαμβανομένων των υλικών δοκιμών από μοναδικές πηγές, των κοινών μορφοτύπων για την ανταλλαγή εγγράφων και των περιόδων συγκριτικών δοκιμών· 
            
            
               γ)σχεδιασμός και οργάνωση της εκπαίδευσης του προσωπικού των τεχνικών υπηρεσιών· 
            
            
               δ)συντονισμός της τεχνικής εναρμόνισης με τρίτες χώρες όσον αφορά την αξιολόγηση της συμμόρφωσης του εξοπλισμού ελέγχου προστασίας των αερομεταφορών.
            
            
            
               Άρθρο 25
                  Αλλαγές των διορισμών
            
            
               1. Όταν αρχή έγκρισης βεβαιώσει ότι τεχνική υπηρεσία που έχει οριστεί από αυτήν δεν πληροί πλέον τις απαιτήσεις που προβλέπει ο παρών κανονισμός ή ότι δεν εκπληρώνει τις υποχρεώσεις της, η αρχή έγκρισης περιορίζει, αναστέλλει ή αποσύρει τον διορισμό κατά περίπτωση. Η αρχή έγκρισης ενημερώνει αμελλητί την Επιτροπή και τις λοιπές αρχές έγκρισης. Η Επιτροπή τροποποιεί αναλόγως τον κατάλογο που αναφέρεται στο άρθρο 21 παράγραφος 4.
            
            
               2. Σε περίπτωση περιορισμού, αναστολής ή απόσυρσης του διορισμού τεχνικής υπηρεσίας ή παύσης της δραστηριότητας τεχνικής υπηρεσίας, η αρχή έγκρισης που όρισε την τεχνική υπηρεσία λαμβάνει τα κατάλληλα μέτρα για να διασφαλίσει ότι οι φάκελοι της εν λόγω τεχνικής υπηρεσίας θα αναληφθούν από άλλη τεχνική υπηρεσία ή θα παραμείνουν στη διάθεση της αρμόδιας εθνικής αρχής κατόπιν αιτήματός της.
            
            
               Άρθρο 26
                  Αμφισβήτηση της επάρκειας των τεχνικών υπηρεσιών
            
            
               1. Η Επιτροπή διερευνά κάθε περίπτωση για την οποία έχει αμφιβολίες ή στην οποία εφιστάται η προσοχή της ότι υπάρχουν αμφιβολίες σχετικά με την επάρκεια τεχνικής υπηρεσίας ή την αδιάλειπτη εκπλήρωση εκ μέρους τεχνικής υπηρεσίας των απαιτήσεων και των υποχρεώσεων που υπέχει.
            
            
               2. Η αρχή έγκρισης του κράτους μέλους που έχει κοινοποιήσει την τεχνική υπηρεσία παρέχει στην Επιτροπή, κατόπιν αιτήματος, όλες τις σχετικές πληροφορίες.
            
            
               3. Η Επιτροπή διασφαλίζει ότι η επεξεργασία όλων των ευαίσθητων στοιχείων που προκύπτουν από την έρευνά της έχει εμπιστευτικό χαρακτήρα.
            
            
               4. Σε περίπτωση που η Επιτροπή διαπιστώσει ότι η κοινοποιημένη τεχνική υπηρεσία δεν πληροί ή έχει παύσει να πληροί τις απαιτήσεις για τη διαπίστευσή της, ενημερώνει σχετικά την αρχή έγκρισης του κράτους μέλους που έχει κοινοποιήσει την τεχνική υπηρεσία και της ζητεί να λάβει τα αναγκαία διορθωτικά μέτρα, συμπεριλαμβανομένης της απόσυρσης της κοινοποίησης, εάν χρειάζεται. 
            
            
               Άρθρο 27
                  Τροποποιήσεις των παραρτημάτων 
            
         
         
            
               Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 28 για την τροποποίηση των παραρτημάτων, ως εξής:
            
            
               α)μπορεί να τροποποιεί το παράρτημα Ι με στόχο την καθιέρωση νέων απαιτήσεων επιδόσεων για τον εξοπλισμό ελέγχου προστασίας των αερομεταφορών·
            
            
               β)μπορεί να τροποποιεί τα παραρτήματα όταν κρίνεται απαραίτητο, με στόχο την προσαρμογή στην εξέλιξη των επιστημονικών και τεχνικών γνώσεων.
            
            
               Άρθρο 28
                  Άσκηση της εξουσιοδότησης
            
            
               1. Η Επιτροπή εξουσιοδοτείται να εκδίδει κατ’ εξουσιοδότηση πράξεις υπό τους όρους του παρόντος άρθρου.
            
            
               2. Η εξουσία έκδοσης κατ’ εξουσιοδότηση πράξεων που αναφέρεται στο άρθρο 27 ανατίθεται στην Επιτροπή για περίοδο δέκα ετών από [την ημερομηνία έναρξης ισχύος του παρόντος κανονισμού]. 
            
            
               3. Η εξουσιοδότηση που προβλέπεται στο άρθρο 27 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης τερματίζει την εξουσιοδότηση που καθορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που καθορίζεται στην εν λόγω απόφαση. Δεν θίγει την εγκυρότητα τυχόν κατ’ εξουσιοδότηση πράξεων που βρίσκονται ήδη σε ισχύ.
            
            
               4. Μόλις η Επιτροπή εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               5. Η κατ’ εξουσιοδότηση πράξη που εκδίδεται δυνάμει του άρθρου 27 τίθεται σε ισχύ μόνον εφόσον δεν διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την κοινοποίηση της εν λόγω πράξης στο Ευρωπαϊκό Κοινοβούλιο και το Συμβούλιο ή εάν, πριν από τη λήξη της εν λόγω περιόδου, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα εγείρουν αντιρρήσεις. Η προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. 
            
            
            
               Άρθρο 29
                  Κυρώσεις
            
            
               Τα κράτη μέλη θεσπίζουν τους κανόνες για τις κυρώσεις που επιβάλλονται σε περιπτώσεις παραβίασης του παρόντος κανονισμού, ιδίως των άρθρων 5, 7 και 8, και λαμβάνουν κάθε αναγκαίο μέτρο για να διασφαλίσουν την εφαρμογή τους. Οι προβλεπόμενες κυρώσεις είναι αποτελεσματικές, αναλογικές και αποτρεπτικές. Τα κράτη μέλη κοινοποιούν πάραυτα στην Επιτροπή τους εν λόγω κανόνες και τα μέτρα, καθώς και κάθε μεταγενέστερη τροποποίησή τους. 
            
            
               Άρθρο 30
                  Μεταβατικές διατάξεις
            
            
               Έως [τρία έτη μετά την έναρξη ισχύος του παρόντος κανονισμού], τα κράτη μέλη μπορούν να εξακολουθήσουν να εγκρίνουν εξοπλισμό σύμφωνα με την εθνική νομοθεσία τους.
            
            
               Κατόπιν αιτήματος του κατασκευαστή, η αρχή έγκρισης που ενέκρινε τον τύπο και τη διάταξη εξοπλισμού βάσει των εθνικών κανόνων πριν από την ημερομηνία αυτή, εκδίδει πιστοποιητικό έγκρισης τύπου ΕΕ όσον αφορά αυτόν τον τύπο και τη διάταξη εξοπλισμού εάν είχε υποβληθεί σε δοκιμές σύμφωνα με το άρθρο 8 παράγραφος 2.
            
            
               Άρθρο 31
                  Αξιολόγηση
            
            
               1. Το αργότερο μέχρι [τέσσερα έτη από την έναρξη ισχύος του παρόντος κανονισμού], τα κράτη μέλη ενημερώνουν την Επιτροπή για την εφαρμογή του παρόντος κανονισμού. 
            
            
               2. Μέχρι [πέντε έτη από την έναρξη ισχύος του παρόντος κανονισμού], η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού, συνοδευόμενη, κατά περίπτωση, από σχετικές νομοθετικές προτάσεις.
            
            
               Άρθρο 32
                  Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
         
         
            
               Εφαρμόζεται από [ένα έτος από την έναρξη ισχύος του παρόντος κανονισμού]
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
            
               Βρυξέλλες,
            
            
               Για το Ευρωπαϊκό Κοινοβούλιο
                     Για το Συμβούλιο
            
            
               Ο Πρόεδρος
                     Ο Πρόεδρος
            
            
               [...]
                     [...]
            
            
            
            
         
         
            
                  
                     (1)
                  Βλ. μελέτη SER3Co, κεφάλαιο 3.2.4
               
               
                  
                     (2)
                  ΕΕ C  της , σ. .
               
               
                  
                     (3)
                  ΕΕ C  της , σ. .
               
               
                  
                     (4)
                  COM(2012) 417 final.
               
               
                  
                     (5)
                  COM(2015) 185 final.
               
               
                  
                     (6)
                  Κανονισμός (ΕΚ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (ΕΕ L 97 της 9.4.2008, σ. 72).
               
               
                  
                     (7)
                  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
               
               
                  
                     (8)
                  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.9.2016
            COM(2016) 491 final
            ΠΑΡΑΡΤΗΜΑΤΑ
            της πρότασης για
            Κανονισμό του Ευρωπαϊκού Κοινοβουλίου και του Συμβουλίου
            για τη θέσπιση ενωσιακού συστήματος για την πιστοποίηση του εξοπλισμού ελέγχου ασφάλειας των αερομεταφορών
            {SWD(2016) 259 final}{SWD(2016) 261 final}
            
               
         
         
            
               ΠΑΡΑΡΤΗΜΑΤΑ
            
            
               της πρότασης για
            
            
               Κανονισμό του Ευρωπαϊκού Κοινοβουλίου και του Συμβουλίου
            
            
               για τη θέσπιση ενωσιακού συστήματος για την πιστοποίηση του εξοπλισμού ελέγχου ασφάλειας των αερομεταφορών
            
            
               ΚΑΤΑΛΟΓΟΣ ΠΑΡΑΡΤΗΜΑΤΩΝ
            
            
               Παράρτημα I 
                     
                     Απαιτήσεις επιδόσεων 
            
            
               Παράρτημα II
                     
                     Πιστοποιητικό συμμόρφωσης ΕΕ
            
            
               Παράρτημα III
                     Σήμα έγκρισης τύπου ΕΕ
            
            
               Παράρτημα IV
                     Κοινές μεθοδολογίες δοκιμών για τους σκοπούς της έγκρισης τύπου του εξοπλισμού ελέγχου ασφάλειας των αερομεταφορών 
            
            
               Παράρτημα V 
                     
                     Πιστοποιητικό έγκρισης τύπου ΕΕ 
            
            
               Παράρτημα VI
                     Διαδικασίες συμμόρφωσης της παραγωγής 
            
            
               Παράρτημα VII
                     Πρότυπα προς τα οποία πρέπει να συμμορφώνονται οι τεχνικές υπηρεσίες
            
            
            
               
            
               Παράρτημα I
            
            
               ΑΠΑΙΤΗΣΕΙΣ ΕΠΙΔΟΣΕΩΝ 
            
            
               Οι απαιτήσεις επιδόσεων που πρέπει να πληρούνται είναι οι εξής:
            
            
               απαιτήσεις επιδόσεων, όπως ορίζονται στον κανονισμό (ΕΕ) αριθ. 300/2008 του Ευρωπαϊκού Κοινοβουλίου και του Συμβουλίου
                  1
                και στις συμπληρωματικές και εκτελεστικές πράξεις του. 
            
            
         
         
            
               Παράρτημα II
            
            
               ΠΙΣΤΟΠΟΙΗΤΙΚΟ ΣΥΜΜΟΡΦΩΣΗΣ ΕΕ
            
            
               1. ΓΕΝΙΚΗ ΠΕΡΙΓΡΑΦΗ 
            
            
               Το πιστοποιητικό συμμόρφωσης συντάσσεται σε μέγιστο μέγεθος A4 (210 × 297 mm) ή είναι διπλωμένο στο μέγεθος αυτό. Το έντυπο αντίγραφο μπορεί να αντικαθίσταται από ηλεκτρονικό αρχείο. 
            
            
                
            
            
               ΠΙΣΤΟΠΟΙΗΤΙΚΟ ΣΥΜΜΟΡΦΩΣΗΣ ΕΕ
            
            
               Ο υπογεγραμμένος [ ........................................................ (Πλήρες ονοματεπώνυμο και ιδιότητα)] 
            
            
               πιστοποιώ ότι ο εξοπλισμός: 
            
            
               0.1. Μάρκα (εμπορική επωνυμία του κατασκευαστή): ................................................. ......... 
            
            
               0.2. Τύπος: ................................................................... ........................................... 
            
            
               0.3 Διαμόρφωση: ................................................................................ ......... 
            
            
               0.4 Εμπορική ονομασία: ................................................................... ......... 
            
            
               0.5. Κατηγορία εξοπλισμού: ............................................................................. .............. 
            
            
               0.6. Ονοματεπώνυμο και διεύθυνση κατασκευαστή ............................................................ 
            
            
               0.7. Θέση του αναγνωριστικού αριθμού του εξοπλισμού: ........................................... 
            
            
               0.8. Επωνυμία και διεύθυνση του εκπροσώπου του κατασκευαστή (εάν υπάρχει): ............. 
            
            
               0.9. Αναγνωριστικός αριθμός εξοπλισμού: ......................................................................
            
            
               συμμορφώνεται από κάθε άποψη προς τον τύπο που περιγράφεται στην έγκριση (............... αριθμός του πιστοποιητικού έγκρισης τύπου ΕΕ συμπεριλαμβανομένου του αριθμού επέκτασης εάν υπάρχει) που εκδόθηκε στις (................. ημερομηνία έκδοσης) και μπορεί να διατίθεται μόνιμα ή να τίθεται σε λειτουργία στα κράτη μέλη. 
            
            
            
               (Τόπος) (Ημερομηνία): ….………………….. (Υπογραφή):...........................................................
            
         
         
            
            
               Παράρτημα III
            
            
               ΣΗΜΑ ΕΓΚΡΙΣΗΣ ΤΥΠΟΥ ΕΕ
            
            
               1. Ο αριθμός έγκρισης τύπου ΕΕ αποτελείται από πέντε μέρη, ως εξής: Σε όλες τις περιπτώσεις, τα μέρη χωρίζονται με το στοιχείο «*». 
            
            
               Μέρος 1: Πεζός χαρακτήρας «e», ακολουθούμενος από τον διακριτικό αριθμό του κράτους μέλους που χορηγεί την έγκριση τύπου ΕΕ:
            
            
               1 για τη Γερμανία· 2 για τη Γαλλία· 3 για την Ιταλία· 4 για τις Κάτω Χώρες· 5 για τη Σουηδία· 6 για το Βέλγιο· 7 για την Ουγγαρία· 8 για την Τσεχική Δημοκρατία· 9 για την Ισπανία· 11 για το Ηνωμένο Βασίλειο· 12 για την Αυστρία· 13 για το Λουξεμβούργο· 17 για τη Φινλανδία· 18 για τη Δανία· 19 για τη Ρουμανία· 20 για την Πολωνία· 21 για την Πορτογαλία· 23 για την Ελλάδα· 24 για την Ιρλανδία· 25 για την Κροατία· 26 για τη Σλοβενία· 27 για τη Σλοβακία· 29 για την Εσθονία· 32 για τη Λετονία· 34 για τη Βουλγαρία· 36 για τη Λιθουανία· 49 για την Κύπρο· 50 για τη Μάλτα. 
            
            
               Μέρος 2: Αριθμός της βασικής οδηγίας ή του βασικού κανονισμού.
            
            
               Μέρος 3: Αναγνωριστικός αριθμός ή γράμμα της τελευταίας απαίτησης επιδόσεων που ισχύει για τον συγκεκριμένο εξοπλισμό για τον οποίο χορηγείται η έγκριση. 
            
            
               Μέρος 4: Τετραψήφια ακολουθία αριθμών (που αρχίζει από μηδέν κατά περίπτωση), η οποία δηλώνει τον βασικό αριθμό έγκρισης τύπου ΕΕ. Η ακολουθία αρχίζει από το 0001.
            
            
               Μέρος 5: Διψήφια ακολουθία αριθμών (που αρχίζει από μηδέν κατά περίπτωση), η οποία χαρακτηρίζει την επέκταση. Η ακολουθία αρχίζει από το 00 για κάθε βασικό αριθμό έγκρισης.
            
            
               2. Παράδειγμα τρίτης έγκρισης τύπου (χωρίς επέκταση μέχρι στιγμής) που εκδόθηκε από τη Γαλλία στον κανονισμό (ΕΕ) 185/2010 της Επιτροπής:
            
            
               e2*185/2010*ETD1*0003*00
            
            
               
            
               Παράρτημα IV
            
            
               ΚΟΙΝΕΣ ΜΕΘΟΔΟΛΟΓΙΕΣ ΔΟΚΙΜΩΝ ΓΙΑ ΤΗΝ ΕΓΚΡΙΣΗ ΤΥΠΟΥ ΕΞΟΠΛΙΣΜΟΥ ΕΛΕΓΧΟΥ ΑΣΦΑΛΕΙΑΣ ΤΩΝ ΑΕΡΟΜΕΤΑΦΟΡΩΝ 
            
            
               Οι κοινές μεθοδολογίες δοκιμών που θα εφαρμοστούν για τις δοκιμές που αναφέρονται στο άρθρο 8 είναι οι κοινές μεθοδολογίες δοκιμών που έχουν αναπτυχθεί στο πλαίσιο της κοινής διαδικασίας αξιολόγησης (CEP) που εγκρίθηκε από την Ευρωπαϊκή Διάσκεψη Πολιτικής Αεροπορίας (ECAC). 
            
            
            
               Παράρτημα V
            
            
               ΥΠΟΔΕΙΓΜΑ 
            
            
               [ΕΠΕΚΤΑΣΗ] [ΑΡΝΗΣΗ] [ΑΝΑΚΛΗΣΗ] ΤΟΥ 
            
         
         
            
               ΠΙΣΤΟΠΟΙΗΤΙΚΟΥ ΕΓΚΡΙΣΗΣ ΤΥΠΟΥ ΕΕ
            
            
               Μέγιστο μέγεθος: A4 (210 × 297 mm) 
            
            
               ΕΞΟΠΛΙΣΜΟΣ ΕΛΕΓΧΟΥ ΑΣΦΑΛΕΙΑΣ ΤΩΝ ΑΕΡΟΜΕΤΑΦΟΡΩΝ ΤΗΣ ΕΕ 
            
            
            
               Σφραγίδα της αρχής έγκρισης 
            
            
            
               Σχετικά με τον κανονισμό.... 
            
            
            
               [Αριθμός έγκρισης τύπου ΕΕ:]
            
            
            
               [Λόγοι επέκτασης] [Λόγοι απόρριψης] [Λόγοι ανάκλησης]: 
            
            
            
               [Αριθμός επέκτασης έγκρισης τύπου ΕΕ]
            
            
               ΤΜΗΜΑ I 
            
            
               0.1. Μάρκα (εμπορική επωνυμία του κατασκευαστή): 
            
            
               0.2. Τύπος: 
            
            
               0.2.1. Διαμόρφωση:
            
            
               0.2.2. Εμπορική(-ές) ονομασία(-ες)
                  2
               : 
            
            
               0.3. Μέσα αναγνώρισης του τύπου και της διαμόρφωσης, εφόσον υπάρχει σχετική σήμανση στον εξοπλισμό ελέγχου ασφάλειας των αερομεταφορών: 
            
            
               0.3.1. Θέση της σήμανσης: 
            
         
         
            
               0.4. Κατηγορία εξοπλισμού
                  3
               : 
            
            
               0.5. Ονοματεπώνυμο και διεύθυνση του κατασκευαστή
            
            
               0.6. Επωνυμία(-ες) και διεύθυνση(-εις) των εγκαταστάσεων συναρμολόγησης: 
            
            
               0.7. Επωνυμία και διεύθυνση του εκπροσώπου του κατασκευαστή (εάν υπάρχει): 
            
            
            
               ΤΜΗΜΑ II 
            
            
               Ο υπογεγραμμένος πιστοποιεί την ακρίβεια της περιγραφής του κατασκευαστή στο συνημμένο δελτίο πληροφοριών του εξοπλισμού ελέγχου ασφάλειας των αερομεταφορών που μνημονεύεται ανωτέρω [αφού έχει(-ουν) επιλεγεί δείγμα(-τα) από την αρμόδια αρχή έγκρισης ΕΕ και υποβληθεί από τον κατασκευαστή ως πρωτότυπο(-α) του τύπου εξοπλισμού] και ότι τα συνημμένα αποτελέσματα δοκιμών ισχύουν για τον τύπο και τη διαμόρφωση του εξοπλισμού. 
            
            
               [το ακόλουθο τμήμα δεν εφαρμόζεται σε περίπτωση επέκτασης ή αναθεώρησης του πιστοποιητικού έγκρισης τύπου ΕΕ:
            
            
               1. Ο τύπος του εξοπλισμού πληροί/δεν πληροί (1) τις απαιτήσεις επιδόσεων [όλων των σχετικών κανονιστικών πράξεων του παραρτήματος I του παρόντος κανονισμού] 
            
            
               2. Η έγκριση χορηγείται/απορρίπτεται/ανακαλείται (1)]. 
            
            
            
               (Τόπος) 
                     
                     (Υπογραφή)
                     
                     
                     
                     (Ημερομηνία)
            
            
            
               Συνημμένα: 
            
            
               Πακέτο πληροφοριών. 
            
            
               Αποτελέσματα δοκιμών
            
            
               Ονοματεπώνυμο(-α) και δείγμα(-τα) της υπογραφής του (των) προσώπου(-ων) που είναι εξουσιοδοτημένο(-α) να υπογράφει(-ουν) πιστοποιητικά συμμόρφωσης και δήλωση της θέσης του (τους) στην αρχή έγκρισης. 
            
            
               ΠΑΡΑΡΤΗΜΑ VI
            
            
               ΔΙΑΔΙΚΑΣΙΕΣ ΣΥΜΜΟΡΦΩΣΗΣ ΤΗΣ ΠΑΡΑΓΩΓΗΣ
            
            
               Αναπόσπαστο μέρος των διαδικασιών συμμόρφωσης της παραγωγής είναι η αξιολόγηση των συστημάτων διαχείρισης της ποιότητας, η οποία αναφέρεται παρακάτω ως «αρχική αξιολόγηση», και η επαλήθευση από την αρχή έγκρισης και οι έλεγχοι που αφορούν το προϊόν, που αναφέρονται ως «διακανονισμοί συμμόρφωσης της παραγωγής». 
            
         
         
            
               1. Αρχική αξιολόγηση 
            
            
               1.1. Η αρχή έγκρισης κράτους μέλους επαληθεύει την ύπαρξη ικανοποιητικών διακανονισμών και διαδικασιών για τη διασφάλιση αποτελεσματικού ελέγχου, ούτως ώστε ο εξοπλισμός που παράγεται να συμμορφώνεται προς τον εγκεκριμένο τύπο. 
            
            
               1.2. Οδηγίες για τη διεξαγωγή αξιολογήσεων περιλαμβάνονται στις Κατευθυντήριες γραμμές για τον έλεγχο συστημάτων διαχείρισης της ποιότητας και/ή συστημάτων περιβαλλοντικής διαχείρισης που ορίζονται στα εναρμονισμένα πρότυπα. 
            
            
               1.3. Η αρχή έγκρισης που εκδίδει το πιστοποιητικό έγκρισης τύπου ΕΕ επαληθεύει τους διακανονισμούς και τις διαδικασίες που αναφέρονται στο σημείο 1.1 
            
            
               1.3.1. Η αρχική αξιολόγηση και/ή η επαλήθευση των μεθόδων συμμόρφωσης της παραγωγής διενεργείται από την αρχή έγκρισης που χορηγεί την έγκριση ή από τον φορέα που έχει οριστεί και ενεργεί για λογαριασμό της αρχής έγκρισης. 
            
            
               1.3.1.1. Όσον αφορά την έκταση της αρχικής αξιολόγησης που θα διενεργηθεί, η αρχή έγκρισης μπορεί να λάβει υπόψη τις διαθέσιμες πληροφορίες σχετικά με την πιστοποίηση του κατασκευαστή που περιγράφεται στο σημείο 1.3.3, οι οποίες δεν έχουν ληφθεί υπόψη ή αναγνωριστεί σύμφωνα με το εν λόγω σημείο. 
            
            
               1.3.2. Η αρχική αξιολόγηση και/ή η επαλήθευση των διακανονισμών συμμόρφωσης της παραγωγής μπορούν επίσης να διενεργηθούν από την αρχή έγκρισης άλλου κράτους μέλους ή από τον φορέα που έχει ορίσει για τον σκοπό αυτό η αρχή έγκρισης. 
            
            
               1.3.2.1. Στην περίπτωση αυτή, η αρχή έγκρισης του άλλου κράτους μέλους συντάσσει δήλωση συμμόρφωσης, στην οποία εμφανίζονται οι τομείς και οι παραγωγικές μονάδες που καλύπτονται από τη δήλωση ως σχετικές με τον εξοπλισμό που πρόκειται να λάβει έγκριση τύπου, και με τις κανονιστικές πράξεις σύμφωνα με τις οποίες ο εν λόγω εξοπλισμός θα λάβει έγκριση τύπου.
            
            
               1.3.2.2. Μόλις της κατατεθεί αίτηση για τη χορήγηση δήλωσης συμμόρφωσης από την αρχή του άλλου κράτους μέλους που χορήγησε πιστοποιητικό έγκρισης τύπου ΕΕ, η αρχή έγκρισης του άλλου κράτους μέλους αποστέλλει αμέσως τη δήλωση συμμόρφωσης ή πληροφορεί ότι δεν είναι σε θέση να χορηγήσει τέτοια δήλωση. 
            
            
               1.3.2.3. Η δήλωση συμμόρφωσης θα πρέπει να περιλαμβάνει τουλάχιστον: 
            
            
               α) τον όμιλο ή την εταιρεία 
            
            
               β) τον επιμέρους οργανισμό 
            
            
               γ) τις μονάδες/εγκαταστάσεις (π.χ. μονάδα εξοπλισμού 1 (Ηνωμένο Βασίλειο))
            
            
               δ) τον εξοπλισμό (π.χ. ETD - εξοπλισμός ανίχνευσης ιχνών εκρηκτικών)
            
            
               ε) τα εξετασθέντα έγγραφα (π.χ. εγχειρίδιο και διαδικασίες ποιότητας της εταιρείας και της εγκατάστασης παραγωγής) 
            
            
               στ) την ημερομηνία αξιολόγησης (π.χ. Ο έλεγχος διενεργήθηκε το διάστημα 18 - 30.5.2009) 
            
            
               ζ) την προβλεπόμενη επίσκεψη παρακολούθησης (π.χ. Οκτώβριος 2010) 
            
            
               1.3.3. Η αρχή έγκρισης αποδέχεται επίσης την πιστοποίηση συμμόρφωσης του κατασκευαστή προς το εναρμονισμένο πρότυπο EN ISO 9001:2008 ή προς ισοδύναμο εναρμονισμένο πρότυπο, ως πιστοποίηση συμμόρφωσης προς τις απαιτήσεις της αρχικής αξιολόγησης του σημείου 1. Ο κατασκευαστής παρέχει λεπτομέρειες για την πιστοποίηση και αναλαμβάνει να ενημερώσει την αρχή έγκρισης για τυχόν αναθεωρήσεις που αφορούν την ισχύ ή το πεδίο εφαρμογής της πιστοποίησης.
            
            
                2. Διακανονισμοί συμμόρφωσης της παραγωγής 
            
            
               2.1. Η αρχή έγκρισης κράτους μέλους επαληθεύει την ύπαρξη επαρκών διακανονισμών και τεκμηριωμένων σχεδίων ελέγχου, τα οποία συμφωνούνται με τον κατασκευαστή για κάθε έγκριση, για τη διεξαγωγή, σε καθορισμένα διαστήματα, των δοκιμών ή σχετικών ελέγχων με σκοπό την επαλήθευση της διαρκούς συμμόρφωσης προς τον εγκεκριμένο τύπο, περιλαμβανομένων συγκεκριμένα των πραγματικών δοκιμών που προσδιορίζονται στις κανονιστικές πράξεις. 
            
         
         
            
               2.2. Ο κάτοχος του πιστοποιητικού έγκρισης τύπου πρέπει ειδικότερα: 
            
            
               2.2.1 να διασφαλίζει την ύπαρξη και εφαρμογή διαδικασιών για τον αποτελεσματικό έλεγχο της συμμόρφωσης προϊόντων προς τον εγκεκριμένο τύπο και τη διαμόρφωση· 
            
            
               2.2.2. να έχει πρόσβαση στον εξοπλισμό δοκιμής ή άλλο κατάλληλο εξοπλισμό αναγκαίο για τον έλεγχο της συμμόρφωσης προς κάθε εγκεκριμένο τύπο και διαμόρφωση· 
            
            
               2.2.3. να διασφαλίζει ότι τα αποτελέσματα των δοκιμών ή ελέγχων καταγράφονται και ότι τα συνημμένα δικαιολογητικά σχετικά με τα αποτελέσματα των δοκιμών παραμένουν διαθέσιμα για χρονικό διάστημα που καθορίζεται σε συμφωνία με την αρχή έγκρισης. Το χρονικό αυτό διάστημα δεν υπερβαίνει τη δεκαετία·
            
            
               2.2.4. να αναλύει τα αποτελέσματα κάθε τύπου δοκιμής ή ελέγχου, προκειμένου να επαληθεύει και να διασφαλίζει τη σταθερότητα των χαρακτηριστικών του προϊόντος, αφήνοντας περιθώρια για παραλλαγές της βιομηχανικής παραγωγής· 
            
            
               2.2.5. να εξασφαλίζει ότι, για κάθε τύπο και διαμόρφωση εξοπλισμού ελέγχου ασφάλειας των αερομεταφορών, επαληθεύεται τουλάχιστον η τήρηση των προδιαγραφών ορθής κατασκευής που σχετίζονται με την έγκριση τύπου και με τις πληροφορίες που απαιτούνται για τα πιστοποιητικά συμμόρφωσης του παραρτήματος II·
            
            
               2.2.6. να διασφαλίζει, εφόσον διαπιστωθεί για οποιοδήποτε σύνολο δειγμάτων ή δοκιμίων, κατόπιν της σχετικής δοκιμής, ότι δεν υπάρχει συμμόρφωση, τη διενέργεια περαιτέρω δειγματοληψίας και δοκιμής ή ελέγχου. Λαμβάνονται όλα τα απαραίτητα μέτρα για την αποκατάσταση της συμμόρφωσης της αντίστοιχης παραγωγής. 
            
            
               3. Διακανονισμοί συνεχιζόμενης επαλήθευσης 
            
            
               3.1. Η αρχή η οποία έχει εκδώσει έγκριση τύπου ΕΕ μπορεί ανά πάσα στιγμή να επαληθεύσει τις μεθόδους ελέγχου της συμμόρφωσης οι οποίες εφαρμόζονται σε κάθε εγκατάσταση παραγωγής. 
            
            
               3.1.1. Ο συνήθης διακανονισμός προβλέπει την παρακολούθηση της συνεχούς αποτελεσματικότητας των διαδικασιών που ορίζονται στα μέρη 1 και 2 (αρχική αξιολόγηση και συμμόρφωση της παραγωγής). 
            
            
               3.1.1.1. Δραστηριότητες επιτήρησης διεξαγόμενες από κοινοποιημένες τεχνικές υπηρεσίες γίνονται δεκτές στη βάση ότι πληρούν τις απαιτήσεις του σημείου 3.1.1 σχετικά με τις διαδικασίες που καθορίζονται στην αρχική αξιολόγηση. 
            
            
               3.1.1.2. Η κανονική συχνότητα των επαληθεύσεων από την αρχή έγκρισης (πέραν εκείνων του σημείου 3.1.1.1) είναι τέτοια ώστε να διασφαλίζεται ότι οι σχετικοί έλεγχοι που διενεργούνται σύμφωνα με τα μέρη 1 και 2 του παρόντος παραρτήματος επανεξετάζονται εντός χρονικού διαστήματος εξαρτώμενου από το κλίμα εμπιστοσύνης που έχει δημιουργήσει η αρχή έγκρισης. 
            
            
               3.2. Σε κάθε επανεξέταση, τα μητρώα δοκιμών ή ελέγχων και τα μητρώα παραγωγής τίθενται στη διάθεση του επιθεωρητή· ειδικότερα δε τα μητρώα των δοκιμών ή ελέγχων που απαιτούνται σύμφωνα με το σημείο 2.2. 
            
            
               3.3. Ο επιθεωρητής μπορεί να επιλέξει τυχαία δείγματα τα οποία δοκιμάζονται στο εργαστήριο του κατασκευαστή ή στις εγκαταστάσεις της τεχνικής υπηρεσίας. Σε τέτοια περίπτωση μπορεί να διενεργηθεί μόνο πραγματική δοκιμή. Ο ελάχιστος αριθμός δειγμάτων μπορεί να καθοριστεί σύμφωνα με τα αποτελέσματα της επαλήθευσης του ίδιου του κατασκευαστή. 
            
            
               3.4. Όταν το επίπεδο ελέγχου φαίνεται ανεπαρκές ή όταν θεωρείται απαραίτητο να επαληθευτεί η εγκυρότητα των δοκιμών που διεξάγονται κατ’ εφαρμογή του σημείου 3.2, ο επιθεωρητής επιλέγει δείγματα τα οποία αποστέλλονται στην τεχνική υπηρεσία με σκοπό τη διεξαγωγή πραγματικών δοκιμών. 
            
            
               3.5. Όταν κατά τη διάρκεια επιθεώρησης ή επανεξέτασης διαπιστώνονται μη ικανοποιητικά αποτελέσματα, η αρχή έγκρισης μεριμνά ώστε να λαμβάνονται όλα τα απαραίτητα μέτρα για την αποκατάσταση της συμμόρφωσης της παραγωγής το ταχύτερο δυνατό.
            
            
            
               Παράρτημα VII
            
            
               ΠΡΟΤΥΠΑ ΠΡΟΣ ΤΑ ΟΠΟΙΑ ΠΡΕΠΕΙ ΝΑ ΣΥΜΜΟΡΦΩΝΟΝΤΑΙ ΟΙ ΤΕΧΝΙΚΕΣ ΥΠΗΡΕΣΙΕΣ
            
            
         
         
            
               1. Τα πρότυπα προς τα οποία πρέπει να συμμορφώνονται οι τεχνικές υπηρεσίες, για δραστηριότητες που σχετίζονται με δοκιμές έγκρισης τύπου ΕΕ, είναι τα εξής:
            
            
                1.1. Κατηγορία Α (δοκιμές που πραγματοποιούνται σε ίδιες εγκαταστάσεις): τα εναρμονισμένα πρότυπα σχετικά με τις γενικές απαιτήσεις για την αρμοδιότητα των εργαστηρίων δοκιμών και βαθμονόμησης. Τεχνική υπηρεσία που έχει ορισθεί για δραστηριότητες της κατηγορίας Α μπορεί να πραγματοποιεί ή να εποπτεύει τις δοκιμές στις εγκαταστάσεις του κατασκευαστή ή τρίτου μέρους.
            
            
                1.2. Κατηγορία Β (εποπτεία δοκιμών που πραγματοποιούνται στις εγκαταστάσεις του κατασκευαστή ή τρίτου μέρους): τα εναρμονισμένα πρότυπα σχετικά με τα γενικά κριτήρια λειτουργίας των διαφόρων τύπων φορέων που διενεργούν επιθεωρήσεις. Πριν από την πραγματοποίηση ή την εποπτεία οιασδήποτε δοκιμής στις εγκαταστάσεις του κατασκευαστή ή τρίτου μέρους, η τεχνική υπηρεσία ελέγχει ότι οι εγκαταστάσεις των δοκιμών και οι συσκευές μέτρησης συμμορφώνονται προς τις σχετικές απαιτήσεις των προτύπων που αναφέρονται στο σημείο 1.1. 
            
            
               2. Τα πρότυπα προς τα οποία πρέπει να συμμορφώνονται οι τεχνικές υπηρεσίες, για δραστηριότητες που σχετίζονται με την επαλήθευση της συμμόρφωσης της παραγωγής, είναι τα εξής:
            
            
                2.1. Κατηγορία Γ (διαδικασία για την αρχική αξιολόγηση και έλεγχοι εποπτείας του συστήματος ποιοτικής διαχείρισης του κατασκευαστή): τα εναρμονισμένα πρότυπα σχετικά με τις απαιτήσεις για τους φορείς που προβαίνουν στον έλεγχο και την πιστοποίηση των συστημάτων διαχείρισης.
            
            
                2.2. Κατηγορία Δ (εποπτεία ή δοκιμή δειγμάτων παραγωγής ή επίβλεψή τους): τα εναρμονισμένα πρότυπα σχετικά με τα γενικά κριτήρια λειτουργίας των διαφόρων τύπων φορέων που διενεργούν επιθεωρήσεις.
            
            
         
         
            
                  
                     (1)
                  Κανονισμός (ΕΕ) αριθ. 300/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, για τη θέσπιση κοινών κανόνων στο πεδίο της ασφάλειας της πολιτικής αεροπορίας και την κατάργηση του κανονισμού (ΕΚ) αριθ. 2320/2002 (ΕΕ L 97 της 9.4.2008, σ. 72) 
               
               
                  
                     (2)
                  Εάν δεν είναι διαθέσιμη κατά τη χρονική στιγμή χορήγησης της έγκρισης, το σημείο αυτό συμπληρώνεται, το αργότερο, με τη θέση του εξοπλισμού σε εμπορική κυκλοφορία.
               
               
                  
                     (3)
                  Όπως ορίζεται στον κανονισμό (ΕΕ) αριθ. 185/2010 της Επιτροπής, της 4ης Μαρτίου 2010, σχετικά με τον καθορισμό λεπτομερών μέτρων εφαρμογής των κοινών βασικών προτύπων ασφάλειας των αερομεταφορών από έκνομες ενέργειες